Замонавий технологиялар ва маънавият - Халқ сўзи\n17:59 10 Июль 2020 Жамият\nБугунги кунда олий ўқув юртлари олдида илм-фан ва маънавият, назария ҳамда амалиётни, таълим ва тарбияни уйғунлаштириш масаласи кўндаланг турибди. Мураккаб глобаллашув даврида миллий урф-одатлар, анъана ҳамда қадриятларни сақлаб қолиш, миллат ва халқ олдидаги масъулият ҳамда миллий манфаатларни ҳимоя қилиш ҳар қачонгидан ҳам долзарб бўлиб бормоқда. Университетимиз аҳил жамоаси, салоҳиятли профессор-ўқитувчилари шу эзгу мақсадга эришиш, таълимда сифат масаласини кўтариш, кредит тизимини жорий этиш жараёнини такомиллаштириш йўналишида билим, тажриба ва имкониятларини сафарбар қилмоқда.\nГлобал пандемия шароитида дунё мамлакатлари, жумладан, Ўзбекистон ҳам устувор тармоқлар шарт-шароитининг ўзгариши, ижтимоий-иқтисодий жараёнларнинг рақамлашуви, барча соҳага сунъий интеллектнинг жорий этилиши билан боғлиқ мураккаб даврни бошидан кечирмоқда.\nБМТ маълумотларига кўра, 2022 йилда дунё бўйича ялпи ички маҳсулотнинг қарийб чорак қисми рақамли технологияларга тўғри келиши прогноз қилинаётган ҳозирги шароитда бу йўналишдаги ишларни ривожлантиришга эътибор қаратиш ўта муҳимдир. Бинобарин, жаҳон мамлакатларида иқтисодий муаммоларнинг кўпайиши, транспорт ва ишлаб чиқариш муносабатларининг бузилиши, тадбирларнинг онлайн ўтказилиши ҳозирги кўринишдаги глобаллашувга нуқта қўйиши таъкидланмоқда.\nУмидбахш ғояларнинг амалий самараси\nШу ўринда Президенти-мизнинг икки муҳим ташаббуси — «электрон ҳукумат» ва миллий дастурчилар ҳақидаги ўз вақтида амалга оширилган ҳаётбахш ғояларининг самарали натижалари ҳақида алоҳида тўхталиб ўтмоқчимиз.\nДавлатимиз раҳбарининг 2017 йил 7 февралдаги «Ўзбекистон Республикасини янада ривожлантириш бўйича Ҳаракатлар стратегияси тўғрисида»ги Фармонининг давлат ва жамият қурилишини такомиллаштиришга йўналтирилган биринчи йўналишида демократик ислоҳотларни чуқурлаштириш ҳамда мамлакатимизни модернизация қилишда «Электрон ҳукумат» тизимини такомил-лаштириш, давлат хизматлари сифати ва самарасини ошириш вазифаси ҳам кўрсатиб ўтилган.\nМаълумки, 2017 йилдан бошлаб, «Электрон ҳукумат» тизими жамият ҳамда давлат ҳаётида янада долзарблик касб эта бошлади. Бу тизимни йўлга қўйишдан асосий мақсад: аҳоли ва тижоратга ҳукумат томонидан кўрсатилаётган хизматларни оптималлаштириш; сайловчиларнинг давлатни бошқариш ҳамда раҳбарлик жараёнидаги иштироки даражасини ошириш; фуқароларнинг ўз-ўзига хизмат кўрсатиш имкониятларини кенгайтириш; фуқароларнинг технологик таъминланганлигини кўтариш; давлат бошқарувида сарф-харажатларни камайтириш, сиёсий тизимнинг самарадорлигини ошириш ва рақобатбардошликни таъминлашдан иборат.\nУшбу масалаларнинг ечилиши эса давлат ҳокимияти ҳамда бошқаруви органлари самарадорлигини юксалтириб, уларга боғлиқ сарф-харажатларни камайтирибгина қолмасдан, жамият билан ҳукумат ўртасидаги ўзаро муносабатларни тубдан яхшилайди. Бу, ўз навбатида, жамиятнинг модернизациялашуви ва давлатнинг халқ олдидаги масъулиятини юқори поғонага кўтариш демакдир.\nУзоқни кўзлаган ҳолда, 2020 йил 28 апрелда «Рақамли иқтисодиёт ва электрон ҳукуматни кенг жорий этиш чора-тадбирлари тўғрисида»ги Президент қарори қабул қилинди. «Электрон ҳукумат» доирасида 1,3 триллион сўмлик 104 та лойиҳа, иқтисодиётнинг реал секторида 5,3 триллион сўмлик 87 та лойиҳа, телекоммуникациялар борасида 15,1 триллион сўмлик 35 та, аграр соҳада 24 та, IT парклар бўйича 18 та лойиҳа амалга оширилиши белгиланган.\nЮртбошимизнинг яна бир ташаббусига биноан, мамлакатимизда «Бир миллион дастурчи» лойиҳаси амалга оширилмоқда. Бугунги кунда унинг доирасида машғулотлар uzbekcoders.uz ўқув портали орқали олиб борилмоқда. Унда энг машҳур тўртта талабгор мутахассислик бўйича бепул видеокурслар ўзбек тилида субтитрлар билан тақдим этилган, жумладан, маълумотларни таҳлил қилиш, «андроид» иловаларни, веб-иловаларни ва дастурий таъминотларни ишлаб чиқиш кўзда тутилган.\n«Бир миллион дастурчи» лойиҳаси ZiyoNET таълим портали, Uzmobile мобил алоқа оператори ҳамда Uzonline интернет-провайдерларининг бепул хизматларига киритилди. Рақамли технологиялар ўқув марказларида ушбу лойиҳа доирасида дастурлаш кўникмаларига ўқитиш жорий этилмоқда.\nВазирлар Маҳкамаси Раёсати мажлисининг 2020 йил 8 майдаги 53-сон баёнига мувофиқ, uzbekcoders.uz портали орқали олий ўқув юртлари талабалари ҳамда умумтаълим мактаблари юқори синф ўқувчиларини ахборот технологиялари соҳасида ўқитишни ташкил этишнинг асосий кўрсаткичлари тасдиқланди.\nОлий ўқув юртлари талабаларини ахборот технологиялари соҳасида uzbekcoders.uz портали орқали 2020/2021 ўқув йилида 44 та олий таълим муассасасининг 54 мингдан ортиқ талабалари ўқитилиши режалаштирилган. Янги ўқув йилидан бошлаб олий ва ўрта махсус таълим муассасаларида тегишли йўналишларнинг мутахассислик фанлари ҳамда умумтаълим мактабларининг информатика фани дастурларига «Бир миллион дастурчи» лойиҳаси доирасидаги дастурлаш йўналишлари мавзуларини киритиш бўйича ишлар олиб борилмоқда.\nОчиғи, тан олиш керак, бугунги кунда рақамли иқтисодиёт, «электрон ҳукумат» хизматларига талаб кундан-кунга ошиб бормоқда. Лекин ҳозир 780 тур давлат хизматидан бор-йўғи 185 тасидан электрон портал орқали фойдаланиш имконияти мавжуд. Аксарият ташкилотларда иш жараёнини рақамлаштириш фақат ҳужжат алмашинувини электронлаштириш билан чекланиб қолмоқда. Шу боис «Электрон ўқитиш дастури» орқали ўқиб, диплом олган дастурчиларни давлат ва хўжалик муассасаларига IT мутахассис сифатида ишга олиш режалаштирилган. Улар ташкилотларнинг барча иш фаолиятини анъанавий электрон форматдан рақамли кўринишга ўтказишга масъул бўлади.\nАхборот технологиялари ва коммуникацияларини ривожлантириш вазирлиги томонидан барча ҳудудда рақамли технологиялар бўйича камида 100 та ўқув маркази очиш режалаштирилмоқда. Бу даргоҳларда дастурлаш асослари, электрон савдо ҳамда графикли дизайн каби йўналишлар бўйича қисқа муддатли ўқув курслари ҳам ташкил этилади.\nБизнинг университетимиз васоҳамиз олдидаги бош вазифа барча йўналиш ҳамда тармоқларни қамраб олган, Ўзбекистон иқтисодиётининг тўлиқ ва комплекс ижобий ўзгаришига ҳамда рақобатбардошликни оширишга йўналтирилган «Рақамли Ўзбекистон — 2030» йирик лойиҳасини амалга оширишга қаратилган.\nШу билан бирга, 2020 — 2022 йилларда «электрон ҳукумат», телекоммуникациялар ва дастурий маҳсулотлар ҳамда ахборот технологиялари технологик парки фаолиятини янада ривожлантириш, иқтисодиётнинг реал сектори тармоқларида ва қишлоқ ҳамда сув хўжалигида рақамли технологияларни кенг жорий этиш бўйича жами 268 та лойиҳани рўёбга чиқариш режалаштирилмоқда.\nМазкур вазифаларнинг ҳаётга татбиқ этилиши, шубҳасиз, республиканинг ижтимоий-иқтисодий ривожланишида беқиёс роль ўйнайди.\n2020/2021 ўқув йилидан бошлаб, Муҳаммад ал-Хоразмий номидаги Тошкент ахборот технологиялари университети, Тошкент давлат педагогика университети ва Тошкент давлат юридик университетида тажриба тариқасида масофавий ўқитиш шакли жорий этилиши кўзда тутилган.\nБугунги кунда Муҳаммад ал-Хоразмий номидаги Тошкент ахборот технологиялари университетида масофавий таълим ишлари жадаллик билан олиб борилмоқда. Хусусан, университет медиа марказида масофавий таълим учун медиа контент, онлайн дарслар яратилмоқда. Янги ўқув йилидан эътиборан талабаларга масофадан дарс бериш шаклига ўтилади.\nМиллат фидойиларини улуғлаш йўлидаги тарихий қадам\nУниверситет жамоаси илм-фан, таълим, ўқув жараёнларини маънавият масаласи билан уйғунлаштирган ҳолда олиб боришда етарли тажриба тўплаган. Юртбошимиз Шавкат Мирзиёев ташаббуси билан Тошкент шаҳрида Адиблар хиёбонининг очилиши адабиёт ва халқ, маънавият ҳамда ёшларни яқинлаштириш, миллат фидойиларини асраб-авайлаш сари ташланган улкан тарихий қадам бўлди, дейиш мумкин. Мазкур хиёбонда ўзиданбебаҳо адабий мерос қолдирган йигирма тўрт сўз санъаткори ҳайкалларининг ўрнатилиши, 8 гектарга яқин майдонда серҳашам боғнинг барпо этилгани, унда учрашувлар, суҳбатлар, шеърхонлик, назм ва наво кечалари ўтказиб туришга замин ҳозирлангани университетимиз жамоасига ҳам алоҳида ғурур бағишлади. Эндиликда Навоий, Бобур, Огаҳий, Ғафур Ғулом, Абдулла Қаҳҳор, Ойбек, Зулфия ҳаёти ҳамда ижодига бағишланган маънавий тадбирлар одатдагидай кичик залларда эмас, балки кенг, баҳаво, хушманзара манзилда, ижодий уюшмалар ва мутасадди ташкилотлар ўзаро мулоқоти ҳамда ҳамкорлиги кучайган ҳолда, миллатимизнинг фахрли кунлари, шодиёнаси сифатида юқори савияда ўтказилиши тажрибаси қўлланилади. Зеро, ушбу оммавий тадбирлар халқнинг жипслиги ҳамда бирлашувига хизмат қилади, руҳияти ва маънавияти юксалишига, маданий даражаси ошишига ёрдам беради.\nДавлатимиз раҳбари топшириғи асосида Тошкент ахборот технологиялари университетида ҳам бу йил севимли адибимиз, Ўзбекистон Қаҳрамони Саид Аҳмад шахси ҳамда ижодига оид бир қатор тадбирларни ўтказиш мўлжаллаган. Шу йилнинг май ойида профессор-ўқитувчилар ва истеъдодли талабаларимиз хиёбонга кўп марта ташриф буюриб, улуғ адиб ҳаётининг очилмаган саҳифалари билан яқиндан танишдилар. Саид Аҳмад 1950 — 1955 йилларда ноҳақ қамалиб, Жезқозғон лагерида азоб-уқубатлар тортганига қарамай, она юртига оқланиб келганидан кейин букилмас иродаси, сабр-бардошини синаб, «Уфқ» (1964 — 1974) трилогия романи, «Жимжитлик» (1988) романи ҳамда юздан зиёд ҳикояларни ёзади. Бу ҳақиқий матонат ва қаҳрамонликни биз ёшларга ибрат сифатида ўргатиб борамиз. «Келинлар қўзғолони» спектаклини ҳар бир ўзбек хонадони, жумладан, ўзим ҳам кўп марталаб томоша қилиб, ижтимоий ҳаётимизда миллий қадриятлар, урф-одат ҳамда анъаналар, меҳр-оқибат, одамийликнинг нақадар муҳим аҳамиятга эгалигига амин бўламиз.\nСаид Аҳмад ва Саида Зуннунова садоқатли дўст, ҳамдард, ҳамкор ҳамда вафодор ёр бўлиб умр кечирдилар. Уларнинг ягона фарзанди Нодирахон Ҳусанхўжаева қутлуғ юбилей арафасида «Саид билан Саида» ҳужжатли фильми ва «Сабру садоқат» 5 қисмли сериалининг сценарийси муаллифи бўлди. Бу фильмларга улуғ адиб ҳамда бетакрор шоиранинг ўзаро мактублари ва кундаликлари асос қилиб олинди. Фильмда қатағон йилларининг ўзбек жамиятидаги фожиали асоратлари ишонарли очиб берилган.\nУстоз адиб 87 йил яшаб, ўзидан яхши ном, ўлмас китобларни авлодларга мерос қолдирди. Эл-юрт олдидагибуюк хизматларини ҳисобга олиб, давлатимиз адибни «Ўзбекистон Қаҳрамони» юксак унвони (1999) билан мукофотлади. Бундай иззат-икромга камдан-кам адиб ва шоирлар сазовор бўлган.\nАдабиёт яшаса — миллат ҳам яшайди, дейди шоир Чўлпон. Адабиёт жамият ҳамда шахс ҳаётига ажойиб, умрбоқий ғояларни олиб киради, инсон ҳаёти ва қалбини безайди, инсон мўъжизавий қудрат эгаси эканлигини исботлайди. Шунинг учун адиб ҳамда шоирлар ўлимидан кейин иккинчи умрини яшайдилар. Улар сафида сўз санъаткори ва жамоат арбоби Саид Аҳмад номининг борлигидан фахрланамиз.\nУниверситетимиз жамоаси Ўзбекистон Қаҳрамони, Ўзбекистон халқ ёзувчиси Саид Аҳмаднинг 100 ёшли таваллуд кунига бағишлаб 10 июнда республика Маънавият ва маърифат маркази, Ёзувчилар уюшмаси, «Ўзбеккино» Миллий агентлиги билан ҳамкорликда онлайн илмий конференция ташкил этди. Тадбирда маданият намояндалари, юздан зиёд профессор-ўқитувчилар, адиблар ҳамда шоирлар, адабиёт ихлосмандлари қатнашди. Йил давомида Саид Аҳмаднинг виртуал музейи, сайтлари, анжуман ва давра суҳбатлари ҳамда турли маърифий тадбирларни ўтказиш ҳаракатини бошлаб юборганмиз.\nХулоса шуки, замонавий технологиялар ҳамда маънавият бир-бирини тўлдирадиган, бойитадиган, ёш авлод онги ва қалбига умид, ишонч, миллатпарварлик туйғуларини сингдирадиган соҳалардир. Таълим ҳамда тарбия эгизак бўлиб, миллат ривожланишининг пойдевори вазифасини бажаради. Технология инсон такомилида шакл, маънавият эса мазмун бўлади. Шундай экан, шакл ва мазмун бирлигига эришиш бош мақсадимизга айланиши керак. Биз ахборот технологиялари соҳасининг такомиллашуви ва ривожланишига камарбаста бўлган базавий олий ўқув юрти эканлигимиздан фахрланиш билан бирга, масъулиятни чуқур ҳис қилиб, қўлимиздан келган барча имкониятни ишга солишда давом этаверамиз.\nМуҳаммад ал-Хоразмий номидаги Тошкент ахборот технологиялари университети ректори,


Агар мени фарзандимни бошқа бир ота васийликка олса ёки фарзандимни онаси турлий бахоналар орқали уни менга кўрсатишдан ёки учраштиришдан бош тортса, мени қандай ҳуқуларим бор?\nмени 2 ёшли фарзандим бор! Оилавий шароит туфайли! турмуш ўртоғим фарзандим билан алохида ўз ота онаси билан яшаб келади. кўришишлик учун улар яшайдига хонадонга борсам мени тинч куймай яшашимга қаршилик қилмоқда деб участка нозирига ариза билан мурожаат қилмоқда. Фукаролик судига фарзандимни куришлик учун ариза билан мурожаат қилсамда турмуш ўртоғим турлий йўллар орқали фарзандимни касал эканлигини важ қилиб келмоқда ва фарзандим билан кўришига имкон бермаяпти. Мен фарзандим учун алимент тўловларини амалга ошириб келмоқдаман. Билишимча турмуш ўртоғим бошқа оила қуриш ниятида ва боламга бошқа отани мехрини таъсирини ўтказмоқда. Агар мени фарзандимни бошқа бир ота васийликка олса ёки фарзандимни онаси турлий бахоналар орқалий фарзандимни менга кўрсатишдан ёки учраштиришдан бош тортса мени қандай ҳуқуларим бор!фарзандим билан кўришиш!\nБоладан алоҳида яшаётган ота(она) бола билан кўришиш, унинг тарбиясида иштирок этиш ва таълим олиши масаласини ҳал этишда қатнашиш ҳуқуқига эга (ОК 76-м, 1-қ).\nБола билан бирга яшаётган она болани Сиз билан кўришишига, агар бундай кўришиш боланинг жисмоний ва руҳий соғлиғига, ахлоқий камолотига зарар келтирмаса, қаршилик қилмаслиги керак.\nБола билан кўришиш масаласида келишувга эришилмаганли сабабли, даъво аризангиз асосида суд томонидан бола билан кўришиш вақти (кун, соат)ни белгиланиб, онасига бу имкониятни яратиш мажбурияти юкланади. Суднинг ҳал қилув қарори бажарилмаса, айбдор онага нисбатан қонун ҳужжатларида назарда тутилган чоралар қўлланилади (МЖтКнинг 198-2-м., ЖКнинг 232-м.). Шундан кейин хам, боланинг онаси бола билан кўришишга қаршилик қилса, суд Сизнинг талабингизга биноан, бола манфаатларини ва унинг фикрини ҳисобга олган ҳолда болани Сизга бериш тўғрисида ҳал қилув қарори чиқариши мумкин.\nВасийлик ўн тўрт ёшга тўлмаган етим болаларга ва ота-она қарамоғидан маҳрум бўлган болаларга, шунингдек суд томонидан муомалага лаёқатсиз деб топилган фуқароларга таъминот, тарбия ва таълим бериш, уларнинг мулкий, шахсий номулкий ҳуқуқлари ва қонуний манфаатларини ҳимоя қилиш мақсадида белгиланади (22.09.2014й. 269-сон ВМҚга 1-илованинг 53-б). Хат мазмунига кўра, Сизнинг фарзандингиз ота-она қарамоғидан маҳрум бўлмаган, фарзандингизнинг онаси ва сиз ота-оналик мажбуриятларини бажариб келмоқдасизлар. Шундан келиб чиқиб, бошқа шахс фарзандингизга васий этиб белгиланиши мумкин эмас.\nДемак, сиз болангиз билан кўришиш, унинг тарбиясида иштирок этиш ва таълим олиши масаласини ҳал этишда қатнашиш ҳуқуқларига эгасиз.


Амал курсиси… ором курсиси эмас - Ishonch.uz\nБош саҳифа Жамият Амал курсиси… ором курсиси эмас\nҲокимлик тизимида ишлайдиганлар «меҳмон тадбири» деган иборани жуда яхши тушунишади. Унга тайёргарлик кўришни эса баъзилари магистраль йўлларни ободонлаштиришдан тортиб, янги ишга тушаётган корхонанинг очилиш маросимини уюштиришу 3-4 нафар гапга чечан кишиларни сўзлатишдан иборат деб билишади. Шундай қилинса, уларнинг наздида ҳаммаси рисоладагидек бўлади, раҳбарларга гўёки ўша тадбирларга қай даражада тайёргарлик кўрганига қараб баҳо берилади.\nТабиийки, бу «ура-ура»чилик ва ҳайбаракаллачилик замонларидан қолган иллатлардир. Аслида бугунги кун раҳбарлари бошқача йўл тутишлари лозим. Улар Президентимиз алоҳида таъкидлаганидек «Аҳоли бугунги ҳаётидан рози бўлиб яшаши учун нима қилиняпти? Қанча одам ишли бўлди? Яқин орада яна қанчаси ишли бўлади? Қишлоққа ишлаб чиқариш, қўшма корхоналар кириб келишига нима тўсқинлик қиляпти? Қандай қилиб табиий газ, узлуксиз электр энергия таъминотини йўлга қўйса бўлади?» деган оғриқли муаммоларга ечим излаши, тунни кунга улаб ишлаши керак. Ишлаганда ҳам сидқидилдан «Нима қилсам, эл менинг фаолиятимдан қониқади?», деган ўйда ҳаловат билмай ишлаши зарур.\nДавлатимиз раҳбарининг кадрлар салоҳиятидан кўнгли тўлмагани бежиз эмас. Чунки ҳозирги давр мавжуд муаммоларни ҳал этишни ҳамда 10, 20, 50 йилдан кейинги режалар билан яшашни талаб этмоқда. Амалда эса…\nАмалда баъзан юқоридан келган топшириқни бажаришдан нарига ўтмайдиган «намунали ижрочи раҳбарлар»га кунимиз қолаётгандек.\nБир йиғилишда «истиқболли лойиҳалар» ибораси маъносини билмаган туман ҳокими хуноби ошиб, «Бу нима дегани?», дея залдагиларга юзланди. Хўш, шу оддийгина иборани тушунмаган раҳбардан қандай натижа кутиш мумкин?\nЙирик ташкилот раҳбарининг столи устида бир уюм газетани кўриб, «Оламда не гаплар?», деб сўрадим. Унинг «Мабодо мени газета ўқийди деб ўйласангиз, хато қиласиз. Мен фақат охирги бетдаги таъзияларнигина ўқийман, холос!», деган жавобидан ҳангу манг бўлиб қолдим. Айни чоғда, бир журналист сифатида «Ҳар ҳолда, газетани қўлига олар экан-ку!», дея шукр қилдим.\nШунақа бошлиқлардан яна бирининг олдига кирганимда, у мени хушламайроқ кутиб олган, салом-аликдан сўнг «Агар обуна масаласида келган бўлсангиз, ёрдам беролмайман, мажбурий обуна бекор қилинган», деган эди.\nКитоб ўқишни-ку аллақачонлар тарк этгандекмиз, энди газета ҳам ўқимай қўйсак, аҳволимиз не кечади? Баъзида ўқимишли ва кўринишидан дуппа-дуруст раҳбарлар билан суҳбатлашиб, давлатимизнинг бугунги сиёсатига оид билимлари ҳаминқадарлигидан афсусланасиз. Уларнинг бевосита ўз фаолиятларига тааллуқли қарор ва фармонлар мазмун-моҳиятидан бехабарликларини қандай тушуниш мумкин? Одатда бундай бошлиқларнинг нутқлари ярим русча, ярим ўзбекча бўлади. Фикрларини қисқа ва лўнда қилиб тушунтириб беришолмайди. Аслида китоб-газета ўқимасликнинг оқибати бу ҳам.\nШу ўринда австриялик ёзувчи Стефан Цвейгнинг қуйидаги фикрларини эслашни жоиз топдим: «Мен китоб ўқишни билмайдиган ва шу важдан маънавият оламидан ажралган одамнинг аҳволини тасаввур қилолмадим. Гаранг одам биров гапириб бергани бўйича мусиқанинг сеҳрли кучини англамаганидек, мен ҳам бутун умри давомида биронта китоб ўқимаган инсоннинг фикрлаш тарзини англай олмадим».\nЭндиликда ҳар қачонгидан ҳам маънавиятли, одоб-ахлоқли ва маърифатли раҳбарларга эҳтиёж кучаймоқда. Раҳбар маънавиятли, ташкилотчи ва ташаббускор бўлса, қўл остидагилар унга эргашадилар. Керак бўлса, унинг юриш-туришидан, муомаласидан, ҳатто кийиниш маданиятидан ўрнак оладилар. Шу тариқа бошлиқнинг яхши фазилатлари ходимларга ҳам ўтади. Таъбир жоиз бўлса, раҳбарнинг бу борадаги ўрни оиладаги отанинг нуфузини эслатади. Болага ҳар қанча насиҳат қилманг, у эшитганини эмас, кўрганини қилади. Бинобарин, панд-насиҳат қилиш эмас, ибрат бўлиш яхши натижа беради.\nАҳён-аҳён бўлса-да, ижтимоий тармоқларни «гуллатаётган» сўконғич раҳбарларни кўриб ёқа ушлайсан киши. Маърифатли инсон сўкинишни ўзига асло эп кўрмайди. Мажлисбозликка ва сўкинишга зўр бериш айрим валломатлар учун оддий ҳолга айланиб қолаётгани ниҳоятда ачинарли ҳолдир.\nЎтган ҳафта Президентимиз Андижон вилоятига ташрифи чоғида «Андижонга келишимиздан мақсад – одамларнинг дардини таҳлил қилиб, аниқ режаларни белгилаш, аҳоли жон бошига даромадни ошириш, маҳаллаларда шароитни яхшилаш. Ҳамма натижаларга танқидий қарашимиз керак. Андижоннинг бирини икки қилиш учун яна қандай «ўсиш нуқталари» бор, одамларни қийнаётган нима муаммолар бор, деб савол қўйиб, уларга чора топиш зарур. Бунинг учун ижро органи раҳбарлари ва депутатлар дунёқарашини ўзгартириши керак. Агар улар дунёқарашини ўзгартириб, фидойи бўлиб ишласа, ҳамма соҳа ўзгаради», деган эди.\nДарҳақиқат, Шавкат Мирзиёевнинг шахсан ўзи бошқаларни аҳоли муаммоларига қулоқ тутиб ва янгича фикрлаб, фидойилик билан фаолият юритишга чорлаётган бир пайтда ҳали ҳам кун чиқишию ботишини пойлаб ишлаётган раҳбарлар дунёқарашини ўзгартириш фурсати келди. Мен ҳар сафар шу ҳақда ўйлаганимда «Халқ ғамидан бошқа ташвиши бўлмаган маънавиятли ва маърифатли раҳбарлар қайдасиз? Тезроқ кўриниш беринг!», дегим келади.\nАввалги саҳифаДавлат бошқаруви академиясида қурилиш материаллари саноатини ривожлантириш бўйича тақдимот ўтказилди\nКейинги мақолаМулоқот шакллари


«Бу бахтнинг мезони йўқ» | QISHLOQ HAYOTI\nАбдуваҳоб Мирзаев 1993 йилда Қирғизистонда туғилган. Икки ёшида унинг оиласи Хонобод шаҳрига кўчиб келгани боис шу ерда ўқиди, касб-ҳунар эгаллади. Ҳозирда Абдуваҳоб шаҳардаги “Ленс-текстиль инвест” қўшма корхонасида самарали меҳнат қилиб, жамият ривожига ўз ҳиссасини қўшмоқда.\nПрезидентимизнинг 2017 йил 28 ноябрдаги “Ўзбекистон Республикаси фуқаролигига қабул қилиш тўғрисида”ги фармонида вилоятда истиқомат қилувчи 15 нафар ҳамюртимиз орасида Абдуваҳоб Мирзаевнинг номи ҳам қайд этилган эди.\nВилоят ҳокимлигида фуқаролик паспортларини тантанали топшириш маросими бўлиб ўтди. Унда вилоят ҳокими Шуҳратбек Абдураҳмонов иштирок этиб, фуқаролик паспорти олганларни табриклади.\n– Давлатимиз раҳбарининг инсон манфаатлари, унинг қадр-қимматини улуғлашга қаратилган сиёсати туфайли бугун Ўзбекистон фуқароси, деган шарафли номга сазовор бўлиб турибман, – дейди Абдуваҳоб. – Келажакда бу номга лойиқ бўлишга бор куч-қудратимни сафарбар этаман.\n– Дарҳақиқат, фуқаролик – ҳеч қандай моддий мезон билан ўлчаб бўлмайдиган неъмат, – дейди яна бир суҳбатдошимиз Маликахон Маҳмудова. – Асли Қирғизистонда туғилган бўлсам-да, шахс сифатида Андижонда шаклланиб, ҳаётда ўз ўрнимни топдим. Олий маълумотли бўлдим. Андижон шаҳридаги 35-ихтисослаштирилган мактабда ишлайман. Бугунги шодиёна менинг ҳаётимда унутилмас воқеа бўлиб қолади.\nАндижон вилояти ички ишлар бошқармаси миграция ва фуқароликни расмийлаштириш бошқармаси катта инспектори, майор Жаҳонгир Исмоиловнинг маълумот беришича, 2017 йилда вилоятда Президентимиз томонидан имзоланган фармонларга кўра 109 нафар киши фуқаро бўлиш бахтига эришди.


Тадбиркорларга меҳмонхона бўйича ер ва мол-мулк солиғи ставкаси 90 фоизга камайтирилади – Kommers.uz\nБизнес\t12:20 | 31.1.22\n«Хизматлар соҳасини ривожлантиришга оид қўшимча чора-тадбирлар тўғрисида»ги Президент қарори қабул қилинди.\nЎзбекистонда тадбиркорларга меҳмонхона бўйича ер ва мол-мулк солиғи ставкаси 90 фоизга камайтирилади. «Хизматлар соҳасини ривожлантиришга оид қўшимча чора-тадбирлар тўғрисида»ги Президент қарори қабул қилинди.\nҚарорга кўра, тадбиркорларга 2022 йил 1 январдан 2027 йил 1 январгача меҳмонхона ва майдони 5 минг квадрат метрдан юқори бўлган савдо комплекслари бўйича:\nер солиғи ва мол-мулк солиғи ставкаси 90 фоизга камайтирилади;\nфойда солиғини ҳисоблашда биноларнинг қиймати 2 йил амортизация харажатлари сифатида чегириб ташланади.\nШунингдек, 2022 йил 1 апрелдан 2025 йил 1 январгача 28 та туман ва шаҳарларда умумий овқатланиш, меҳмонхона, савдо, кўнгилочар, туроператор ва турагент хизматларини кўрсатаётган тадбиркорлар учун:\nайланмадан олинадиган солиқ – 1 фоиз;\nмол-мулк ва ер солиғи ҳисобланган сумманинг 1 фоизи миқдорида белгиланади.\nҚолаверса, 2022 йил 1 июлдан мазкур туманлар ва шаҳарларда туризм объектларини қуриш учун ер участкаларини электрон онлайн-аукцион савдосига чиқариш тартиби жорий этилади.


«Мустақиллик байрами муборак бўлсин!». Президент 31 августни қандай ўтказди? » Новости Узбекистана сегодня: nuz.uz\nНовости Узбекистана → Ўзбекистон → «Мустақиллик байрами муборак бўлсин!». Президент 31 августни қандай ўтказди?\n01-09-2019 15:07 0 624 Рейтинг1 Чоп этиш\n«Мустақиллик байрами муборак бўлсин!». Президент 31 августни қандай ўтказди?\nПрезидент Шавкат Мирзиёев 31 август куни эрта тонгда Тошкентдаги «Шаҳидлар хотираси» хиёбонига ташриф буюриб, қатағон қурбонларини ёд этиш маросимида иштирок этди. Шундан сўнг Мустақиллик майдонига ташриф буюриб, Мустақиллик ва эзгулик монументи пойига гулчамбар қўйди деб ҳабар берди дарё.уз\nСўнг Кўксаройда бир гуруҳ ватандошлар ва хорижликларга фахрий унвонлар, орден ва медалларни топширди. Якунда «Ўзбекистон» халқаро анжуманлар саройида мустақилликнинг 28 йиллигига бағишлаб ташкил этилган асосий байрам тадбирида қатнашиб, нутқ сўзлади.\nПрезидент матбуот хизмати давлат раҳбари 31 августни қандай ўтказгани ҳақида видео тайёрлади ва ўзбекистонликларни Мустақиллик байрами билан қутлади.


Хитойлик эркак ўзининг "сохта" дафн маросимини саҳналаштирди\n10:48 / 18.02.2016\nХитойнинг Жицзао шаҳрида яшовчи 66 ёшли Чжан Дэян ўзининг "сохта" дафн маросимини саҳналаштириш учун 16 минг юань (2,5 минг доллар) сарфлади.\nМаҳаллий ОАВда маълум қилинишича, эркак ўзининг сохта дафн маросимига 50 га яқин қариндошларини таклиф қилган, бироқ маросимга фақатгина 20 кишигина келган. Бироқ маросимга таклиф қилинмаган бўлсада, яқин қишлоқлардан кўплаб одамлар келди ва бу билан хитойликни хурсанд қилдилар.\nДафн маросими вақтида Чжан Дэяннинг ҳаққига дуолар айтаётганлар "марҳум" анъанавий дафн кийимида ичимликлар қўйилган стол олдига келиб ўтирганда ҳайратдан ёқаларини ушлашаёзди.\nБу "сохта дафн маросимини" амалга ошириш учун Дэян яхшигина тайёргарлик кўрди. У ўзининг қабри учун қабр тошини 2008 йилдаёқ тайёрлатиб қўйган. Дафн маросими янадаям ишончлироқ чиқиши учун ўзининг марҳум рафиқаси билан фиктив никоҳ тузган, чунки Хитойда нариги дунёга бўйдоқ кетиш ёмон аломат ҳисобланади.


15:34 / 03.11.2016 | Abu Abdulaziz | 1634\nВа алайкум ассалом! Фарзанднинг нафақаси, дори-дармонларини қилиш отанинг зиммасига вожибдир. Эр хотин бирга яшасалар ҳам, алоҳида яшасалар ҳам. Аллоҳ таоло “Бақара” сурасида марҳамат қилади : وَالْوَالِدَاتُ يُرْضِعْنَ أَوْلاَدَهُنَّ حَوْلَيْنِ كَامِلَيْنِ لِمَنْ أَرَادَ أَن يُتِمَّ الرَّضَاعَةَ وَعلَى الْمَوْلُودِ لَهُ رِزْقُهُنَّ وَكِسْوَتُهُنَّ بِالْمَعْرُوفِ لاَ تُكَلَّفُ نَفْسٌ إِلاَّ وُسْعَهَا لاَ تُضَآرَّ وَالِدَةٌ بِوَلَدِهَا وَلاَ مَوْلُودٌ لَّهُ بِوَلَدِهِ وَعَلَى الْوَارِثِ مِثْلُ ذَلِكَ فَإِنْ أَرَادَا فِصَالاً عَن تَرَاضٍ مِّنْهُمَا وَتَشَاوُرٍ فَلاَ جُنَاحَ عَلَيْهِمَا وَإِنْ أَرَدتُّمْ أَن تَسْتَرْضِعُواْ أَوْلاَدَكُمْ فَلاَ جُنَاحَ عَلَيْكُمْ إِذَا سَلَّمْتُم مَّآ آتَيْتُم بِالْمَعْرُوفِ وَاتَّقُواْ اللّهَ وَاعْلَمُواْ أَنَّ اللّهَ بِمَا تَعْمَلُونَ بَصِيرٌ۝ 233. Оналар фарзандларини тўлиқ икки йил эмизурлар. (Бу) эмизишни батамом қилмоқчи бўлган киши учундир. Уларни маъруф ила едириб, кийинтириш туғдирганнинг зиммасидадир. Ҳеч бир жонга имкониятидан ташқари нарса юклатилмас. Она ҳам ўз боласи туфайли, ота ҳам ўз боласи туфайли зарар тортмасин. Меросхўрга ҳам худди шундай. Агар ўзаро рози бўлиб, маслаҳатлашиб, сутдан ажратишни ирода қилсалар, икковларига гуноҳ йўқ. Агар фарзандларингизга эмизувчи талаб қилмоқчи бўлсангиз, берадиганингизни маъруф ила аввалдан топширсангиз, сизларга гуноҳ йўқ. Ва Аллоҳга тақво қилинг ҳамда билингки, Аллоҳ қилаётган амалларингизни албатта кўриб турувчидир. Фарзанд Аллоҳ берган улуғ неъматдир. Ота-она бу неъматга шукр қилишлари лозим. Шукрнинг асосийси фарзандни неъмат берувчи Зот – Аллоҳнинг розилигини қозонадиган қилиб тарбиялашдир. Тарбия эса эмизишдан бошланади. Бу ишда ота-онанинг келишмовчиликлари, ораларининг бузилиши узр бўла олмайди. Катталарнинг жанжали туфайли мурғак гўдак зарар тортмаслиги, унга Аллоҳ берган ҳақ-ҳуқуқлар поймол қилинмаслиги керак. Гўдакнинг ҳақларидан бири ва онанинг энг мўътабар вазифаси фарзандни икки йил эмизишдир. Янги туғилган гўдакнинг жисми ва руҳининг ўсишига онасининг сутидан афзал озуқа йўқ. Боланинг суяги онанинг сути билан шаклланади, шунингдек, унинг бошқа тарафлари, руҳий ривожланишига ҳам она сути зарур озуқа ҳисобланади. Ушбу озуқанинг муддати тўлиқ икки йил бўлиши керак. Бу қуръоний ҳақиқатни адашган инсоният бир минг тўрт юз йилдан кейин тушуниб етди. Ҳозирги пайтда бир неча йиллик илмий текширишлардан сўнг олимлар «Гўдак бола учун энг яхши озуқа онанинг сути ва уни тўлиқ икки йил эмизиш керак» деган гапни айтишмоқда. Буни мусулмонларга Аллоҳнинг Ўзи Қуръони Каримда айтиб қўйган. «Оналар фарзандларини тўлиқ икки йил эмизурлар. (Бу) эмизишни батамом қилмоқчи бўлган киши учундир». Оналар фарзандларини икки йил эмизар эканлар, албатта, оталарга ҳам ўзига яраша вазифа юкланган. Уларнинг «Онаси билан ажрашиб кетганман», деб ўзларини четга олиб туришга ҳақлари йўқ, балки: «Уларни маъруф ила едириб, кийинтириш туғдирганнинг зиммасидадир». Бу ишни яхшилаб адо қилиш керак, номига эмас. Аммо ҳаддан ҳам ошилмайди: «Ҳеч бир жонга имкониятидан ташқари нарса юклатилмас». Яъни бу нафақа ишида ҳам отанинг иқтисодий ҳолига қаралади. Унинг имконидан ташқари, ортиқча сарф-харажат таклиф қилинмайди. Демак, она болани эмизсин, ота уни боқиб, кийинтирсин, ҳаммаси имконга яраша бўлсин: «Она ҳам ўз боласи туфайли, ота ҳам ўз боласи туфайли зарар тортмасин». Онанинг боласи сабабидан зарар тортиши – эр томонидан унга емоқ-ичмоқ ва кийинмоққа нафақа берилмаслиги ёки оз берилиши. Шунингдек, эмизишга қўймасдан, болани ундан тортиб олиш каби ишлар. Боласи сабабидан отанинг зарар кўришига онанинг қўполлиги, ҳаддан ташқари кўп нафақа сўраши, бола сабабли турли ёмонликлар қилиши киради. «Меросхўрга ҳам худди шундай». Ояти кариманинг ушбу жумласидаги «меросхўр» кимнинг меросхўри экани ҳақида тафсир уламолари икки хил фикр айтганлар. Баъзилари отанинг меросхўри, деса, қолганлари боланинг меросхўри, деганлар. Мабодо ота вафот этиб, фарзандига нисбатан ўз бурчини адо эта олмаса, унда бу бурчни унинг меросхўрларидан бири адо этадилар. Бу меросхўрлар отадан қолган меросни олишга ҳақли бўлганларидек, ундан қолган фарзанднинг нафақасига ҳам бурчлидирлар. Меросхўрга ҳам худди отага бўлган муносабатда бўлинади. Имкондан ортиқ нарса таклиф қилинмайди, бола сабабидан зарар етказилмайди ва ҳоказо. Боланинг меросхўри, деганда, мабодо бола вафот этса, унинг меросини оладиган шахс тушунилади. «Агар ўзаро рози бўлиб, маслаҳатлашиб, сутдан ажратишни ирода қилсалар, икковларига гуноҳ йўқ». Яъни агар ота билан она ўзаро маслаҳат қилиб, рози бўлиб, болани икки йилдан оз ёки кўп муддатда сутдан ажратмоқчи бўлсалар, гуноҳи йўқ, бу ўзларининг ишлари. Фақат боланинг фойдасини кўзласалар бўлди. Шу билан бирга, турли ҳолатлар ҳам бўлиб туради. Мисол учун, она эмизишга қодир бўлмай қолиши ёки эмизишдан бош тортиши мумкин. Ундай ҳолатда: «Агар фарзандларингизга эмизувчи талаб қилмоқчи бўлсангиз, берадиганингизни маъруф ила аввалдан топширсангиз, сизларга гуноҳ йўқ». Бу иш отанинг вазифаси ҳисобланади. У ўз боласига эмизувчи аёл топади ва унга хизмат ҳақини олдиндан бериб қўйса, гуноҳ бўлмайди. Хизмат ҳақини аввалдан олган аёл болани яхшироқ парваришлаши мумкин. Оятнинг охирида яна бир бор тақвога, Аллоҳдан қўрқишга даъват қилинади. Бу эса мазкур масаланинг ғоят муҳим эканига далилдир: «Ва Аллоҳга тақво қилинг ҳамда, билингки, Аллоҳ қилаётган амалларингизни албатта кўриб турувчидир». Яна тақвога чақириқ. Исломий ҳаётнинг ўзининг барча соҳаларида тақвога боғлиқлиги ушбу ояти карималар мажмуасида яққол зоҳир бўлиб турибди. Ҳатто болани эмизиш, тарбия қилиш бобида ҳам тақво билан иш тутиш таъкидланмоқда. (“Тафсири Ҳилол” китобидан). Валлоҳу аълам!


Бола – ота – онанинг ойнадаги акси » “Нуробод” газетаси\nБола – ота – онанинг ойнадаги акси\n"Юксак маънавият енгилмас куч" асарида, шундай деб ёзилган "Бу ёруғ дунёда ҳаёт бор экан, оила бор, оила бор экан, фарзанд деб аталмиш бебаҳо неъмат бор. Фарзанд бор экан, одамзод ҳамиша эзгу орзу ва интилишлар билан яшайди".\nОта-боболаримиз билан суҳбатлашганимизда, "Оилада энг катта бойлик нима?" деб сўралса, "Оқибатли фарзанд" деб жавоб беришади. Улар буни улкан ҳаётий тажрибаларида исботлашган.\nҲар бир бола гўдаклигидан оиласининг тарбиясига маҳкум, бинобарин биз дастлабки тарбияни ўз онамиздан оламиз. Шу сабабли оналаримиз билимли бўлсинлар. Агар оилада болага гўзал тарбия берилса, у бахтли, саодатли бўлади, яхши ишлари билан ота-она ва мураббийларини шодлантиради. Халққа хизмат қиладиган баркамол инсон бўлиб етишади.\nСир эмас, ҳаёт тажрибасида ўзимиз кўриб гувоҳи бўлиб турибмиз. Маҳалламизда боқувчисини йўқотган бир онахон истиқомат қилади. Исмлари Гулсара опа. Тўрт нафар фарзандни оқ ювиб, оқ тараб, ўз пешона тери, меҳнати билан боқиб, тарбиялади. Икки нафарини олий ўқув юртида, икки нафарини лицей, коллежда ўқитди. Айни пайтда ҳаммаси уй-жойли, ҳунарли-касбли. Мен бу онахонни мактабимиздаги ота-оналар йиғилишларида қолганларга ибрат бўлиши учун ҳурмат билан тилга оламан. Ёлғиз аёлнинг матонати, сабр-бардоши, жасорати туфайли мукаммал оила вужудга келди. Бугунги кунда бу оилага ҳавас билан қараётганлар сони ниҳоятда кўп.\nАксинча, маҳалламизда яна бир оила бор, ота-она ажрашганлиги сабабли фарзанди мактабни тугалламасдан ташлаб кетди. Шаҳодатнома ҳам ололмади. Оқибатда, паспорт олиш учун кўп муаммоларга учради. Айни балоғат ёшида ҳаётида тўсиқларга учраётгани ачинарли. Бунинг акси бўлиши мумкин эди, агар она билимли, фозил инсон бўлганида. Ота-онанинг фарзанд олдидаги бурчларини бажара олмаётганлар ўз фарзандининг келажагига соя солмоқда.\nҲар қайси миллатнинг ўзига хос маънавиятини шакллантириш ва юксалтиришда шубҳасиз, оиланинг ўрни ва таъсири беқиёсдир. Янги туғилган гўдакнинг энг соф, покиза туйғулари илк ҳаётий тушунча ва тассаввури бешикда, она бағрида, қолаверса, оилада қарор топади. Оила аталмиш қўрғонда яхшилик, эзгулик, ор-номус, сабрни ота-она ўргатади. Бекорга халқимиз "Қуш уясида кўрганини қилади" деб айтишмаган. Бола оқ ва қорани, яхши ва ёмонни, одоб-ахлоқни оилада кўриб ажратади.\nБиз ўқитувчилар фарзанд тарбиясида ҳар доим буюк аллома ва мутафаккирларнинг тарбия борасидаги насиҳатларига қулоқ соламиз. Кайковус, Юсуф Хос Ҳожиб, Алишер Навоий, Хоразмий, Абдулла Авлоний, Абдурауф Фитрат каби алломаларимиз оналарнинг тарбия борасидаги саводхонлиги аъло даражада бўлиши лозимлигини таъкидлаганлар.\nОиланинг асосий устуни - бу эр-хотиннинг ўзаро иззат-ҳурмати, одоби, ширинсўзлиги, бир-бирига ёрдам бериши ва ҳамжиҳатлигидир. Чунки, фарзанд айтилган насиҳатни эсидан чиқариши мумкин, лекин кўрганини ҳеч қачон эсдан чиқармайди.\n75-умумий ўрта таълим мактаб ўқитувчиси.


Сенсация. «Бунёдкор» Ўзбекистон кубоги финалига чиқа...\n28.09.2018 22:26 0 1867\nБугун, 28 сентябрь куни Тошкентдаги «Бунёдкор» стадионида Ўзбекистон кубогининг иккинчи ярим финал учрашуви бўлиб ўтди.\nУнда Ўзбекистон футболида камдан-кам кузатиладиган ҳолат — "Бунёдкор" клуби АГМК жамоасига имкониятни бой берди. Иккинчи таймда меҳмонлар кетма-кет ҳужум уюштириб, 2 та гол уриб олди. Пойтахтликлар ҳисобни қисқартиришди холос.\nШу билан кубок финалида Тошкентнинг бошқа бир жамоаси «Пахтакор» ва АГМК куч синашадиган бўлди. Кубок финали 28 октябрь куни Фарғона шаҳридаги «Истиқлол» стадионида бўлиб ўтади.\nГоллар: Мурод Тошматов 79ʼ - Музаффаржон Музаффаров 58ʼ, Зафар Полвонов 63ʼ\nБунёдкор ўзбекистон кубоги АГМК


Ўзбекистон – Германия: янги мазмун касб этган ҳамкорликни мустаҳкамлаш йўлида | O'zbekiston Respublikasining Avstriyadagi elchixonasi\nМаданий-гуманитар соҳалардаги алоқалар ҳам муҳокама қилинди. Мактаб таълимида самарали немис технологияларидан фойдаланиш, жумладан, “Мактаблар: келажак шериклари” (PASCH) ташаббусини амалга ошириш, Ўзбекистонда Германиянинг етакчи олий таълим муассасалари филиалларини очиш, халқларимиз ўртасида маданий алоқаларни кенгайтириш истиқболлари эътибор марказида бўлди.\nАнгела Меркель Ўзбекистон Президентининг ташрифи узоқ танаффусдан кейинги муҳим воқеа экани, икки томонлама ҳамкорлик ривожига катта туртки беришини таъкидлади.\n– Биз Ўзбекистоннинг ишончли шериги бўлишни хоҳлаймиз. Мамлакатларимиз ўртасидаги алоқаларни кенгайтириш учун кўплаб имкониятлар борлигини кўрмоқдамиз, – деди Германия канцлери.\nТомонлар Бирлашган Миллатлар Ташкилоти, Европада хавфсизлик ва ҳамкорлик ташкилоти ва бошқа халқаро тузилмалар доирасида янада яқиндан ҳамкорлик қилишдан манфаатдор экани қайд этилди. Европа Иттифоқининг Марказий Осиё бўйича янги стратегияси асосида Европа Иттифоқи – Марказий Осиё йўналишида ҳамда Германия – Марказий Осиё форматида муносабатларни мустаҳкамлашда давом этишларини таъкидлади.\nБўлажак учрашувда замонавий таҳдид ва хатарлар, аввало, терроризм ва экстремизмга қарши курашиш бўйича ҳамкорликни кучайтиришга алоҳида эътибор қаратилиши айтиб ўтилди. Афғонистонда тинчлик жараёнини тез фурсатда бошлаш ҳам кун тартибидаги муҳим масалалардан экани қайд этилди.\nЎзбекистон Республикаси Президенти Шавкат Мирзиёев билан Германия Федерал канцлери Ангела Меркелнинг учрашувида асосий эътибор савдо-иқтисодий, инвестициявий ва технологик ҳамкорликни ривожлантириш масалаларига қаратилди.\nХалқаро ва минтақавий аҳамиятга молик асосий масалалар бўйича позициялар ўхшаш ва яқинлиги қайд этилди. Самарали мулоқотни икки ва кўп томонлама шаклда, жумладан, нуфузли халқаро тузилмалар доирасида изчил давом эттиришга интилиш муштарак экани тасдиқланди.\nЎзбекистонда германиялик инвесторлар иштирокида 132 та фирма ва компания фаолият юритмоқда. Шундан 33 таси юз фоиз немис капитали асосида тузилган, 31 таси юртимизда ўз ваколатхонасини очган. Ўзбекистон миллий банки Германиянинг 57 та банки билан алоқа ўрнатган. Тошкентда “Дойче-банк” бўлими ташкил этилган.\nМамлакатимизда дунёга машҳур немис компаниялари билан амалга оширилган йирик лойиҳалар муваффақияти ўзаро манфаатли инвестициявий ҳамкорликка мисол бўла олади. “МАN” концерни билан шерикликда замонавий юк автомобиллари, “Claas” ва “Lemken” компаниялари билан қишлоқ хўжалиги техникалари, “Knauf” билан қурилиш материаллари, “Deutsche Kabel” билан кабель-ўтказгич маҳсулотлари ишлаб чиқарилмоқда. Германиялик мутахассислар иштирокида “Қарши – Термиз” темир йўли электрлаштирилмоқда.\nЎзбекистон – Германия ишбилармонлар кенгаши ўзаро товар айирбошлаш ҳажмини ошириш ва тўғридан-тўғри инвестициялар оқимини кўпайтириш бўйича изчил иш олиб бормоқда. Молиявий-техникавий ҳамкорлик борасида маслаҳатлашувлар, савдо ва инвестициялар, қишлоқ хўжалиги бўйича ҳукуматлараро ишчи гуруҳлар мажлислари ўтказилмоқда.\nУчрашувда савдо, саноат, газ-кимё, қурилиш соҳаларида ўзаро манфаатли қўшма лойиҳаларни амалга ошириш, молиявий-техник кўмак ва тажриба алмашишни кенгайтиришга келишиб олинди.\nТашриф доирасида кимё, қурилиш, энергетика, металлургия ва озиқ-овқат соҳалари етакчилари – «Siemens», «Тyssеn Krupp», «Claas», “МАN”, “Knauf”, «Linde», «Papenburg», «Humana», «Volkswagen» каби халқаро миқёсдаги немис концернлари билан шерикликда янги кўп миллиардлик лойиҳаларни амалга ошириш бўйича келишувга эришилгани мамнуният билан қайд этилди.\nЎзбекистонда 8 мингдан зиёд немис миллатига мансуб юртдошларимиз яшамоқда. Маданияти ва анъаналарини сақлаб, ривожлантириши учун барча шароит яратилган. 400 мингдан ортиқ ўқувчи немис тилини ўрганмоқда. Яқинда Тошкент, Самарқанд ва Бухородаги мактабларга буюк немис олим ва ёзувчилари номлари берилди.\nТошкентдаги Гёте институти, Конрад Аденауэр ва Фридрих Эберт номидаги жамғармалар, Германия академик алмашинувлар хизмати (DAAD) ваколатхоналари ва бошқа ташкилотлар халқларимиз ўртасидаги маданий-маърифий алоқаларни ривожлантиришга ҳисса қўшмоқда. Пойтахтимиз ва бир неча вилоятларда бўлимлари бўлган “Видергебурт” немис маданият маркази, “Ўзбекистон – Германия” дўстлик жамияти фаолият юритмоқда.\nТашриф доирасида иқтисодиёт, савдо, молия, таълим, илм-фан ва инновация соҳаларига оид ҳукуматлараро ва идоралараро 9 та ҳужжат имзоланди. Томонлар мамлакатларимиз ва халқларимиз манфаати йўлида ўзаро ҳамкорликни янада ривожлантиришга интилишини билдирдилар.\nЎзбекистон Республикаси Президенти Шавкат Мирзиёев Германия Федератив Республикаси Бундестаги Раиси Вольфганг Шойбле билан ҳам учрашди.\nЎзбекистон ва Германия парламентлари ўртасида яхши алоқалар йўлган қўйилган. Олий Мажлис Қонунчилик палатасида Бундестаг билан ҳамкорлик бўйича “Ўзбекистон – Германия” гуруҳи, Бундестагда эса “Германия Федератив Республикаси – Марказий Осиё” гуруҳи ташкил этилган.\nДавлатимиз раҳбари Ўзбекистон билан Германия ўртасидаги ҳамкорликни ҳуқуқий жиҳатдан қўллаб-қувватлаш, халқларимиз манфаатини таъминлашда парламентлар муҳим ўрин тутишини таъкидлади.\nМулоқотда қонун устуворлигини таъминлаш, парламент назорати, ижтимоий ва иқтисодий ислоҳотлар самарадорлигини ошириш бўйича тажриба алмашиш масалалари муҳокама қилинди. Ташриф доирасида савдо-иқтисодий, инвестициявий ва бошқа соҳаларда эришилган келишувларни амалга ошириш бўйича қабул қилинадиган “йўл харитаси”га асосан парламентлараро ҳамкорлик қилиш муҳимлиги таъкидланди.\nДавлатимиз раҳбари Бундестаг биносини кўздан кечирди. Мамлакатимиз делегациясига Бундестаг тарихи ва фаолияти ҳақида сўзлаб берилди.\n22 январь куни Бавария Бош вазири Маркус Зёдер, Германиянинг етакчи компания ва банклари раҳбарлари билан учрашувлар ўтказилиши режалаштирилган.\nЎзбекистон Президенти Шавкат Мирзиёевнинг Германияга расмий ташрифи давом этмоқда.


ИнтерФУТБОЛ :: Европа ЧЛ ва Европа Лигасида ҳафтанинг энг яхши футболчилари аниқланди...\nЕвропа ЧЛ ва Европа Лигасида ҳафтанинг энг яхши футболчилари аниқланди...\n«Челси» ҳужумчиси Оливье Жиру Европа Чемпионлар Лигасининг 5-тур якунлари бўйича ҳафтанинг энг яхши ўйинчиси деб топилди. Франциялик 34 ёшли ҳужумчи «Севилья»га қарши учрашувда (4:0) покер қайд этди. Шунингдек, ушбу ном учун қуйидаги футболчилар кураш олиб борганди:\nИрфон Каҳвежи («Истанбул Башакшеҳир») — «Лейпциг»га қарши учрашувда (3:4) 3 та гол; Мерим Бериша («Зальцбург») — «Локомотив»га қарши баҳсда (3:1) иккита гол; Ромелу Лукаку («Интер») — «Боруссия М»га қарши беллашувда (3:2) 2 та гол.\nУЕФА матбуот хизмати Европа Лигаси 5-тури якунлари бўйича ҳафтанинг энг яхши ўйинчисини аниқлаш учун ўтказилган сўровнома натижаларини эълон қилди.\nУнга кўра, «Лилль» ҳужумчиси Бурак Йилмаз энг кўп овоз тўплаган ҳолда ҳафтанинг энг яхши ўйинчиси деб топилди. Туркиялик футболчи «Спарта»га қарши кечган ўйинда (2:1) жамоасининг иккита голига муаллиф бўлганди.\nШунингдек, ушбу соврин учун қуйидаги футболчилар кураш олиб борганди:\n1.Йенс Ҳеуге («Милан») — «Селтик»га қарши учрашувда (4:2) биттадан гол ва голли узатма, 78% узатмалар аниқлиги;\n2. Магнус Эйкрем («Молде») — «Дандолк»га қарши баҳсда (3:1) биттадан гол ва голли узатма, 84% узатмалар аниқлиги;\n3. Вендерсон Галено («Брага») — АЕК клубига қарши беллашувда (4:2) битта гол.


ШҲТ ёш инсон халқаро туристик картасини жорий қилади\n16:59 / 10.07.2015\nШанхай ҳамкорлик ташкилотига аъзо давлатлар ёш инсон халқаро туристик картасини жорий қилмоқчи. Бу ҳақда Россия президенти Владимир Путин ШҲТга аъзо давлатлар раҳбарларининг кенгайтирилган йиғилишида сўзлаган нутқида айтиб ўтди.\nУнинг сўзларига қараганда, ташкилотнинг ёшлар кенгаши ушбу ташаббус билан чиққан.\n“Ўйлайманки, лойиҳа ёш инсонларга ўз алоқаларини бир қадар кенгайтиришга имкон беради”, – умид билдирди Путин.\nБундан ташқари, у барча давлатлар туризм соҳасидаги ҳамкорлик дастурини ишлаб чиқиши кераклигини айтиб ўтди.\nЯқин орада имзоланадиган шартнома асосида ташкил қилинадиган Тармоқ университети ШҲТга аъзо давлатлардаги 69 ва Беларусдаги олийгоҳни бирлаштиради. Бу ҳужжат билан бирга Тармоқ университети йўриқномаси ҳам тасдиқланади.


Халқ таълим вазирлигининг ахборот технологиялари бўлими мутахассиси Яздон Мустафоқуловнинг маълум қилишича, бугунги кунда Ўзбекистондаги мавжуд 9727 мактабнинг ярмидан кўпроғи компьютер синфига эга. Аксарият мактабларда бундан синфлар биттадан. Мактабларда компьютер синфлари ташкил этила бошлаганига 10 йилдан ошди. Бироқ Интернетга уланган мактаблар сони анча кам. “Айрекс” ташкилоти ҳозиргача Фарғона водийсининг уч вилояти, Сурхондарё, Қашқадарё вилоятлари ва Қорақалпоғистондан ўнтадан мактабни танлаб олиб, уларни Интернетга улади. Яъни ташкилотнинг “Ўзбекистон мактабларида Интернет” дастури 60 та мактабда амалга оширилди.\nЯ.Мустафоқуловнинг айтишича, мактабларни танлашда ўқитувчиларнинг фаоллиги, компьютер билан таъминланганлик даражаси ҳисобга олинган. Шунингдек, “Айрекс” танланган мактабларнинг учдан бир қисмига компьютер берган.\n“Айрекс” ташкилотидан маълум қилишларича, дастурни амалга оширишга 2003 йил ёзда киришилган. Интернет билан таъминланадиган мактабларни аниқлаш учун мустақил танлов қўмитаси тузилган. Унинг таркибида Халқ таълими вазирлиги, мустақил нодавлат ташкилотлар экспертлари ва АҚШ элчихонаси вакиллари бор.\nМазкур дастур директори Ари Кацнинг таъкидлашича, танлов шартларига кўра мактабдаги компьютерлар камида “Пентиум-2” русумли бўлиши керак. Аммо бундай мактаблар жуда кам, бўлса ҳам компьютерлари эски. Бундан ташқари, мамлакатнинг аксарият туманларига Интернет етиб бормаган. Шунинг учун танловда ғолиб чиққан мактабларни Интернетга улашда анча қийинчиликлар бўлган. Бундай ҳудудлардаги билим масканларини радиоэфир орқали Интернетга улаш тажрибаси қўлланилган.\nБугунги кунда дастур бўйича ишлар давом эттирилмоқда. Келгусида Интернетга уланадиган мактаблар сони янада ортади.


Замонавий адвокатлик сари — Teletype\nЗамонавий адвокатлик сари\nАхборот технологиялари ҳар бир соҳага кириб бормоқда. Юридик хизмат кўрсатиш бозори ҳам мустасно эмас. Фаолиятингизни замонавийлаштиришга ёрдам бериш учун Yuridik.uz лойиҳасини ишлаб чиқдик.\nYuridik.uz - мижозлар ва адвокатларга юридик хизматларни онлайн кўрсатиш имкониятини бертадиган платформа. Биз 3 йил давомида 3 марта wебсайтимизни қайтадан ишлаб чиқдик, хатолардан ўргандек, сўровномалар ўтказдик, синаб кўрдик: юзлаб савол-жавоблар, тўловлар, минглаб фойдаланувчилар ... - ва ҳали ҳам фаолиятимизни такомиллаштириш устида ишлаяпмиз.\nАдвокатлар учун қандай имкониятлар бор?\n1. Пулли саволларга жавоб бериш\nПулли саволларга жавоб берганингизда мижоз томонидан тўланган пулнинг 70% адвокат(ларга) гонорар сифатида берилади. Шунингдек, савол эгаси сизга мижоз сифатида мурожаат қилиш эҳтимоллигини оширади\n2. Бепул саволларга жавоб бериш орқали тажриба тўплаш, репутацияни ошириш\nБарча саволлар туридан қатъи назар мижоз томонидан баҳоланади. Саволларга жавоб бериш орқали ўзингизни кўрпоқ мижозларга танитасиз. Бундан ташқари мижоз саҳифангизда фикр қолдириши мумкин. Бу фикр эса саҳифангиз ташриф буюрувчиларида сизга нисбатан ижобий таассурот қолдиради.\n3. Телефон консултация\nЎзингиз биладаигн масала юзасидан мижозларга телефонда 15, 30 ёки 60 дақиқа давомида консулатсия бериб, қўшимча даромад олишингиз мумкин.\n4. Ҳужжатлар тайёрлаш\nМижозлар томонидан юридик ҳужжат тайёрлаш бўйича тендерда қатнашиб, ҳужжат тайёрлаш орқали қўшимча даромад ишлаш мумкин.\n5. Оммавий саҳифа орқали жамоатчиликка танитиш *\nҲар адвокат учун алоҳида оммавий саҳифа яратилган бўлиб, бу саҳифада адвокатлик фаолиятига алоқадор барча маълумотлар жамланган (манзил, таълим, расмий адвокат белгиси, мижозлар фикрлари, қилинган ишлар, жавоб берилган саволлар ва ҳкз). Бундай саҳифанинг мавжуд бўлиши сизни шахсий сайт тайёрлаш муаммосидан қутқаради. Шунингдек, реклама қилиш, саҳифани оммалаштириш ҳам бизнинг зиммамизда. Саҳифа визиткада қўшиш учун ҳам жуда қулай. Масалан, ҳттпс://юридик.уз/шерматов\n6. Премиум аъзолик *\nЮридик.узга юрист/адвокат премиум аъзо бўлиш орқали қўшимча афзалликларга эга бўлиш мумкин. (Савол берган мижоз алоқа маълумотлари, саҳифани кўпроқ кўрсатиш, мижозлар оқими ва ҳкз)\n7. Офлайн мижоз жалб қилиш хизматлари\nФақат адвокатлар учун махсус хизмат. Юридик.уз билан сайт фаолиятидан ташқари шартнома имзолаш орқали ўзингиз тажрибали бўлган йўналишда мижозлар топишингиз мумкин. Хизмат пулли.\n8. Чат орқали шахсий консултация *\nМижозлар сизга чат орқали боғланишлари мумкин. Чатда "Ҳужжат таййролаб бериш" ёки "Консултация" хизматини пулли шаклда кўрсатишингиз мумкин.\n9. Мижоз алоқа маълумотларини олиш *\nБирор савол эгасига ўзингизнинг адвокатлик хизматларингизни тақдим этмоқчи бўлсангиз, мижознинг рақамини олишингиз мумкин. Хизмат пулли.\n10. Офлайн хизматлар *\nФақат адвокатлар учун махсус хизмат. Агар шахсий консултасия натижасида офлайн хизматга эҳтиёж бўлса (судда иштирок этиш, вакиллик қилиш) Сиз чатда мижозга "Контактларни узатиш" тугмаси ёрдамида боғланиш маълумотларингизни беришингиз мумкин. Агар мижоз охир-оқибат сизнинг маълумотингизга кўра хизмат учун ҳақ тўласа, сиз хизмат учун комиссия тўлашингиз керак бўлади. Ушбу хизмат учун комиссия тўлови адвокатлик тузилмаси ва Юридик.уз ўртасида тузиладиган қўшимча шартнома билан белгиланади.\n11. Юридик ёрдам йўналишида мақолалар чоп этиш\nМуҳим мавзуда мақола чоп этиш орқали шу мақолани ўқиган мижоз мақола муаллифи бўлган адвокат хизматидан фойдаланиш эҳтимолиги юқори. Ҳар бир мақолада муаллиф номи тўлиқ сақланади. Муаллиф номида адвокат саҳифасига олиб борувчи махсус ҳавола қўйилади. (қайси мақолани чоп этиш ёки этмаслик юзасидан Юридик.уз таҳририяти изоҳсиз мустақил қарор қабул қилинади. Таҳририят чоп этиш рад этилганлиги сабабини айтиш мажбуриятини олмайди)\nАгар қизиққан бўлсангиз ушбу саҳифада рўйхатдан ўтиш тартиби тушунтирилган:\nУшбу видео эса лойиҳа ҳақида батафсил тушунтириш берилган:\nБирор ҳолат тушунарсиз бўлса, ҳар қандай таклиф, эътирозларингиз бўлса ёки шунчаки "Салом, ишлар қалай?" демоқчи бўлсангиз телеграмдаги https://t.me/yuridikuzbot ёки support@yuridik.uz орқали боғланишингиз мумкин.\nҲамкорлигингиз учун раҳмат!\nAugust 21, 2019, 03:52


Нью-Йорк метросида оёқларини кериб ўтирадиганлар жазоланмоқда\n10:24 / 02.06.2015\nНью-Йорк ҳукумати шаҳарнинг жамоат транспортидан фойдаланувчи аёлларини ҳимоя қилишга бел боғлади. Ҳуқуқ-тартибот муассасалари маҳаллий метрополитен раҳбарияти ташаббуси билан метро вагонларида оёқларини ҳаддан зиёд катта очиб, кериб, шу тариқа икки кишига мўлжалланган жойни эгаллаб ўтирадиган эркак йўловчиларни жаримага тортишни бошлади. Уларнинг бундай хатти-ҳаракат сабабли қолган йўловчилар оёқда тик кетишга мажбур бўлишмоқда.\nБруклинда полиция ходимлари икки нафар лотин америкалик йигитни “оёқларини кериб ўтириб, бошқаларга ҳурматсизлик қилганлари” учун ҳибсга олдилар. Қоидабузарлар суд олдида ўз қилмишлари учун жавоб бердилар. Суд ҳаками дастлаб айбланувчиларнинг кундуз куни қўлга олинганликлари ҳолатига гумон билан қаради, чунки куннинг бу вақтида метро вагонлари ҳеч қачон тўла бўлмайди ва шунинг учун йигитлар қолган йўловчиларга ҳалақит берганликлари даргумонлигини айтди.\nБироқ шунга қарамай, йигитларга нисбатан шартли жазо қўлланди: агар улар маълум муддат ичида қонунни бузмасалар, улардан “ножоиз ўтирганлик” айби олиб ташланади. Чиқарилган ҳукм тафсилотлари ва шартли жазо муддати ошкор этилмаган. Журналистлар бундай ҳукмнинг чиқарилиши ва бундай хатти-ҳаракатлар учун жавобгарликка тортишнинг бошланиши ҳолатининг ўзини “бутун дунё блогерлари ва феминисткаларининг ғалабаси” деб аташди.\nБу муаммога даставвал блогерлар эътиборни қаратишди, улар Tumblr ижтимоий тармоғида оёқларини кериб ва шу тариқа ёнидаги бўш ўринни ҳам эгаллаб ўтирадиган одамларнинг суратларини чоп этишни бошлашган эди.


Анвар Бердиев:”Бунёдкор”да хали ўз сўзимни айтаман!”\nАнвар Бердиевнинг “Бунёдкор” клубига ўтиши ортиқча шов-шувга сабаб бўлгани йўқ. “Нефтчи”ни чорак асрдан зиёд бошқарган Юрий Саркисян клубдан четлатилганидан сўнг жамоа парчаланиб кетиши таҳмин қилинганди. Мураббийлар штаби тўлалигича алмашди. Футболчилардан эса фақат Бердиев жамоани тарк этди. Кетганда ҳам ўз хоҳиши билан эмас, балки унга ҳам чиқиш эшиклари кўрсатилди. Орадан кўп ўтмай, Анвар “Бунёдкор”да пайдо бўлди ва ҳозир тўлақонли “қалдирғоч” ҳисобланади. Биз ҳам клубнинг янги аъзоси билан яқиндан танишишга жазм қилдик.\nБолалигим қолган тенгқурларимдан фарқ қилмаган, барчамиз бўш қолдик дегунча “кўча чангитиб” тўп тепардик. 10 ёшга тўлганимда уйимиздан узоқ бўлмаган Косон туман Болалар-ўсмирлар спорт мактабининг футбол бўлимига қабул қилинганман. Биринчи мураббийим – Анвар Тукаев. Кейинчалик Абдураҳмон Юмангулов қўл остида шуғулланганман. 13 ёшимда, яъни 1991 йилда, маҳсус имтиҳонлардан сўнг, Самарқанд вилояти Олимпия заҳиралари билим юртига қабул қилинганман. У ерда футбол сирларини ўзлаштиришимда устоз-мураббий Шавкат Абдуллаевич ҳизматларини таъкидлаган бўлардим.\nКатта футболга дастлабки қадамларни барвақт ташлашимга ёшларга бўлган эътибор сабаб бўлган. Ўша пайтлар 1-лига жамоаларига таркибдан икки ўсмирга жой ажратиш мажбур қилиб қўйилганди. Шу тариқа 11-синфни битирмай туриб, Муборакнинг “Машъал” клубига таклиф этишган. Орадан икки йил ўтиб “Машъал” олий лига аъзосига айланди ва энди менга катта футбол учун катта эшиклар очилган эди.\nЎша пайтда олий лигада Қашқадарё шарафини фақат “Машъал” ҳимоя қиларди. Биз дастлабки икки йил фақат олий лигадаги ўрнимизни сақлаб қолиш учун курашдик ва буни уддасидан чиқдик ҳам. Қаршининг “Насаф” клуби эса, аксинча, хар йили олий лига йўлланмасидан қуруқ қоларди. Ниҳоят, вилоят ҳокимининг буйруғига кўра, Қашқадарёда битта, лекин кучли жамоа тузиш ғояси амалга оширилди ва мен қатори “Машъал”нинг 70-80 фоиз ўйинчилари Қаршига кўчиб ўтишди. Худди ўша пайтда, аниқроғи 1997 йилда менга мамлакатнинг энг донгдор жамоаси – Фарғонанинг “Нефтчи” клубидан таклиф тушди. Фарғонага бориб қишки ўқув-йиғинларда қатнашдим. “Нефтчи” бош мураббийи Юрий Саркисян ёш бўлишимга қарамай менга далда бўлар, мени ёрқин кунлар кутаётганини айтиб руҳлантиришга интиларди. Лекин 4-5 карра чемпионлар орасида ўзимни ноқулай хис қилардим. Бир куни ўзаро иккига бўлиниб ташкил этилган ўйинда, Юрий Вазгенович мени асосий таркибда майдонга туширди ва биз Сергей Завальнюк билан ҳужумчилар тандемини ташкил этдик. Очиғи, ўша куни ўйиним қовушмади ва Завальнюкдан қаттиқ сўкиш эшитдим. Қатъий қарорга келишим учун шунинг ўзи етарли бўлди. Эрталаб барвақт турдим, нарсаларимни йиғиштирдим ва... Қаршига қочиб кетдим.\nМенимча бу яхшиликка бўлди. Сабаби, “Насаф”да яна икки йил ўйнаб анча пишдим. Олимпия терма жамоаси аъзосига айландим. Бу орада Юрий Саркисян яна бир неча бор Фарғонага чақирди, лекин хар сафар турли бахоналар билан рад этавердим. Ниҳоят, олимпиячиларнинг сўнгги йиғини пайтида Юрий Вазгенович атайин Тошкентга келди. Биз узоқ суҳбатлашдик, ҳаммасини торозига солдик ва мен “Нефтчи”га ўтишга рози бўлдим. Биринчидан, “Нефтчи” мамлакатнинг энг обрўли жамоаларидан бири ва у ерга ўтишим, фаолиятимдаги олдинга ташланган қадам бўларди. Иккинчидан, клубда иш профессионал йўлга қўйилгани сабабли вазият доимо барқарор эди ва жамоа олдига энг юксак вазифалар қўйиларди. Учинчидан, Юрий Саркисян мамлактдаги энг кучли мутахассислардан бири ва мен айнан шундай устоз қўл остида янада ўсишимга ишонч бор эди.\nКейинги воқеалар ривожи мен ўйлагандан ҳам аъло бўлди. 2000 йил илк бор кумуш медаль соҳибига айланган бўлсам, кейинги йил мамлакат чемпиони деган шарафли номга ҳам эришдим! Афсуски, бу менинг биринчи, “Нефтчи”нинг эса сўнгги чемпионлиги эди...\n2003 йил мен учун жуда омадли бошланди. Дастлабки 11 турда рақиблар дарвозасини 16 бор нишонга олдим ва мавсум тўпурарлигига асосий даъвогар эдим. 12-турда Фарғонада «Насаф»ни қабул қилган эдик. Стадион лиқ тўлган. Барча фарғоналиклар мендан навбатдаги гол ва жамоадан ғалаба кутганлар. Учрашув жуда шиддатли кечди ва биринчи бўлимда ҳисоб очилмади. Бизда гол уриш учун бир неча бор бор имкониятлар бўлди, бироқ “Насаф” дарвозабони Петр Гизимчук (ҳозирда миллий терма жамоада дарвозабонлар мураббийи - муаллиф) бошлиқ ҳимоя қўрғони жуда ишончли харакат қилди.\nЎйин тугашига 15 дақиқалар қолганда меҳмонлар жарима майдонидан узоқроқда жарима тўпи белгиланди. Равшан Маталиев тўпни хаводан дарвоза томон оширди. Мен унга бошим билан зарба бериб, ҳисобни очдим. Стадион ларзага келди! Голни ишқибозлар билан бирга нишонлаш мақсадида улар томон ошиқдим. Мақсадим орамизни тўсиб турган панжарага осилиб, уларнинг қўлларини, чақириқларини ҳис этиш эди. Лекин панжарага сакраб чиқаман деганимда оёғим сирпаниб кетди ва панжара ўрнатилган бетон пойдеворга тиззам билан бориб урилдим. Бетон ҳам оддий эмас, мармар бурчаги усулида ғадир-будур қилинган бўлиб, ўткир тиғлардан иборат эди. Оғриқдан кўз олдим қоронғулашиб кетган. Тиззамга қараб қон аралаш суяк бўлаклари чиқиб турганини кўриб фалаж ҳолатига тушганман. Кейинчилик тизза суягим олти бўлакка бўлиниб кетгани аниқланган. Мени тез ёрдам машинасида шаҳар касалхонасига олиб кетишди. Ўша пайтдаги оғриқ азобини душманимга ҳам раво кўрмайман. Касалхонада оғриқни камайтирадиган уколлар қилишди, рентген сурати олишди ва хабар бериб соҳа мутахассисларини чақиртиришди. Бу орада фарғоналик мухлисларнинг бир гуруҳи касалхонага етиб келди. Ўша кунги ғалаба барчани хурсанд қилганди. Ишқибозлар менга далда бериб, кўнглимни кўтаришди. Қандай ёрдам лозим бўлса, ҳаммасини етказишга шай туришди.\nКлубимизда Тимофей Владимирович исмли корейс миллатига мансуб тажрибали травматолог бор эди. Шу киши бошқа ҳамкасблари билан маслаҳатлашган ҳолда Фарғонанинг ўзида жарроҳлик операцияси ўтказишга қарор қилишган ва ўша куни кеч соат 23 да бу муолажа амалга оширилган. Шифокорлар рентген суратини кўрибоқ футбол билан ҳайрлашишим лозимлигини, оёқни юра оладиган даражага келтиришса ҳам катта ютуқ бўлишини таъкидлашганди.\nОперация бўлди. Оёғимга гипс қўйишди. Лекин бу билан муаммо бартараф этилмади. Уч ҳафта ўтиб, навбатдаги операция амалга оширилди. Бу сафар гипсни очиб, тиззамга Илизаров аппаратини ўрнатишди. Сабаби, юра бошлаганимда ҳар бир нотўғри ҳаракат битаётган суякларни яна ажралиб кетишига олиб келиши мумкин экан. Илизаров аппарати эса суякларга мустаҳкамланган бўлиб, уларни худди ямоқ сингари бирлаштириб турарди. Аппарат суякларни тешиб бирлаштирилгани учун бутун танамга оғриқ берарди. У билан ўтган 3 ой ҳаётимдаги энг мудҳиш дамлардан бири бўлган десам муболаға бўлмайди. Тасаввур қилинг, 3 ой давомида туни билан уйқу бўлмасди. Хар сафар ўгирилганимда оғриқдан уйғониб кетардим. Кундузи дам оламан деганимда ҳам худди шу ахвол. У пайт бир ўзим яшардим. Яқин оғайним деярли хар куни келиб иссиқ-совуғимдан хабар оларди, лекин у ҳам дардимни енгиллаштира олмасди. Яратганга шукр, 3 ойдан сўнг навбатдаги операция натижасида аппарат олиб ташлангандан кейин, оғриқ азобларидан қутулганман.\nКейин бемалол юра бошладим. Бироқ синган тиззам букилмасди. Тимофей Владимирович буни мунтазам уқалаш орқали хал қилиш мумкинлигини тушунтирди ва бу соха бўйича мутахассисни ҳам топиб берди. Тиззам букилса нафақат бемалол юришим, балки яшил майдонга ҳам қайтишим мумкинлигига умид қилган холда энди Валентина Ивановнадан муолажа ола бошладим. Бу ҳам 3 ой давом этди. Демак жароҳат олган муддатдан ҳисоблаганда, яшил майдонга ярим йилдан сўнг қадам қўйганман. Унда ҳам фақат югуриш учун. Тўлақонли футболга қайтишим учун эса, умуман ҳисоблаганда 2 йил вақт керак бўлди.\nШу ерда яна бир воқеани элаб ўтишим лозим. Касалхонада даволанаётганимда жуда кўпчилик қаторида Пётр Гизимчук ҳам мени йўқлади. Шунда мен шифокорлар рентген суратини кўриб айтган хулосалари, яъни майдонга қайтмаслигим ҳақидаги фикрларини келтириб, “демак сўнгги голни сенга урган бўп қоларканман” деганимда, “мана кўрасан, яшил майдонга қайтгач, илк голингни мен қўриқлаётган дарвозага киритасан!” деб қатъий ишонч билдирганди. Илк учрашувим “Нефтчи” – “Қизилқум” ўринбосарлари ўйинига тўғри келган. Қарасам, рақиб дарвозасида Пётр Гизимчук! У менга “сенга нима дегандим?” дегандек жилмайиб турарди. 2 йилдан сўнг илк мартта яшил майдонга қайтганим сабабли, ҳаяжон жуда катта бўлган. Қолаверса дард яна қайтарилмасмикан деган қўрқув ҳам бор эди. Шу боис, ўша куни тўп киритмаган бўлсам-да, Гизимчукнинг башорати деярли рўёбга чиққан.\nҲаяжон ва миямдаги қўрқувнинг кетиши ҳам анчага чўзилган. Майдонда кўп югурганим билан кескин тўқнашувларга деярли бормасдим. Мураббийлар ҳам шундай кўрсатма беришганди. Мухлислар қўллаб-қувватлашса-да, аввалги Анвар Бердиев қайтишига унчалик ишонишмасди. Лекин мен албатта қайтишим керак эди. Нафақат ўзим, балки устозим Юрий Вазгенович учун ҳам қайтишим лозим эди. У касалхонада ҳам, уйда даволанганимда ҳам мени мунтазам йўқлар, хар сафар менга ишонишини ва қанча керак бўлса, шунча кутишини таъкидларди. Ойлик ўз йўлига, мукофот пулларини ҳам ўз вақтида олардим. Ўйнамаган ўйинларим учун ҳам. Бундан ҳижолат бўлганимда “сен кўчада кетаётганингда эмас, майдонда жамоанг учун муҳим гол киритиб олгансан бу жароҳатни, демак бу ишлаб чиқариш жароҳати ҳисобланади ва сен бошқалар қаторида рағбатлантиришга муносибсан” дейишдан чарчамасди. Кейинчалик, яна голлар ура бошлаганимдан кейин бошқа жамоаларга ҳам чақира бошлашди. Катта пуллар эвазига. Бу пайтга келиб “Нефтчи”да молиявий аҳвол аввалгидек эмас эди. Лекин мен энди пул учун эмас, мажбурият учун ўйнашим керак эди. Оғир пайтда мендан юз ўгирмаган, менга ишонч билдирган инсонлар учун ўйнашга аҳд қилгандим. Хатто Вазгеновичнинг ўзи “жуда катта пул таклиф қилишмоқда, бу ёғига оиланг ва келажагингни ҳам ўйлашинг керак” деганда, “фақат Сиздан кейин!” деб жавоб қайтарардим. Ҳақиқатдан шундай бўлиб чиқди. “Яхши ниятга ҳам, ёмон ниятга ҳам фаришталар “омийн” дейишади” ақидаси шу бўлса керак...\nОилада 5 фарзанд бўлганмиз. Уч синглим ва бир укам бўлган. Онамиздан жуда барвақт ажралиб қолганмиз. 33 ёшларида бу дунёни тарк этганлар. Мен ўша пайтда 13 ёшда эдим, ука ва сингилларим эса хали мурғак. Тўсатдан бўлгани учун барчамиз довдираб қолганмиз. Йиғидан бошимиз чиқмасди. Мен-ку, Самарқандга ўқишга кетиб, футбол билан чалғиганман. Қолганларга жуда қийин бўлган. Кичкинтойлар онасиз ўсишга қийналмасин деб отам бошқа аёлга уйландилар. Яна биттадан ука ва сингилли бўлдим. Ўзим уйлангандан кейин қолган фарзандларни уйли-жойли қилишда отамга имкон қадар кўмаклашдим. Фақат онамдан 10 йил ўтиб, яна бир жигарбандимиз бизни ташлаб кетди. Синглим фарзандни дунёга келтираётиб, ўзи 18 ёшда бу дунёни тарк этди. Ёлғиз жияним ундан ёдгорлик бўлиб қолди. Қолган 2 синглимни ҳам узатдик. Ўтган йили укамни ҳам уйлантирдик. Энди навбат 2 кичкинтойга. Ўзим бахтимини Фарғонадан топдим. Ўша ерда уйландим, ҳозирда 2 ўғилнинг отасиман. Каттаси 5, кичиги 3 ёшда. Шунча йил Фарғонада кўп қаватли уйда яшаб, энди ҳовли сотиб олгандим ва мавсум тугагач у ерга кўчиб ўтиш ниятида эдик. Лекин тақдир тақазоси билан энди пойтаҳтдан уй ахтараяпман.\nСАРКИСЯН ДАВРИ ТУГАШИ ВА ФАРҒОНАДАН КЕТИШ\nФутболда молиялаштириш асосий омиллардан бири экани ҳеч кимга сир эмас. “Нефтчи”да иқтисодий муаммо бўлмаган пайтда, жамоа доимо юқори ўринлар учун курашган. Лекин клубга эътибор раҳбарларнинг футболга қизиқиши ва имконияти билан чамбарчас боғлиқ. Масалан “Нефтчи” сўнгги бор 2001 йил чемпион бўлган. Кейин “Пахтакор” гегемонлиги бошланди. “Бунёдкор”нинг пайдо бўлишигина бунга чек қўйди. Энди “Насаф” ва “Локомотив” бу баҳсга қўшилишди. Ушбу жамоаларда молиялаштириш яхши йўлга қўйилгани туфайли ҳозирда энг яхши футболчилар айнан шу клубларда фаолият юритишмоқда. Бир вақтлар мамлакатнинг энг кучли футболчилари тўпланган “Нефтчи” эндиликда бақувват клубларни ўйинчилар билан таъминламоқда. Саркисянга энг вафодор ўйинчилардан бири Акмал Холматовнинг “Нефтчи”дан кетиши қандай шов-шувларга сабаб бўлган эди?! Энди эса бу оддий холга айланиб қолди. Ғайрат Хасанов, Ислом Тўхтахўжаев, Руслан Мельзиддинов ва бошқа иқтидорларнинг Фарғонани тарк этиши жамоа мавқеига таъсир этмай қолмади. Натижада “Нефтчи” совриндорлар қаторидан тушиб қола бошлади. Бу маҳаллий раҳбарларга маъқул келмагани тушунарли. Лекин буни давра столида, фикр алмашиб хал қилиш лозим эди деб ҳисоблайман.\nАмалда қандай бўлди? Чемпионатнинг хали учдан бири ўтмай туриб вилоят газетасида буюртма мақола чоп этилди. Унинг буюртмалигини аввалги юутқлар кўрсатилмай, “Нефтчи”да аҳвол борган сари оғирлашаётгани, қандайдир кескин ўзгаришлар қилишга шама қилинганди. Унда футболга умуман алоқаси бўлмаган тўрт мухлиснинг фикрлари келтирилиб, “Нефтчи” шарафини муносиб ҳимоя қилган шахсларга нисбатан кескин муносабат билдирилганди. Бу жамоа ичида катта норозиликка сабаб бўлди. 11 май куни биз “Гулистон”ни қабул қилдик. Ўйиндан аввал барчамиз ғалаба қозониб кимлигимизни кўрсатиб қўйишни ва биринчи тўпни киритган муаллиф газетани намойишкорона йиртиб, биз бундай танқидларга нолойиқлигимизни кўрсатиб қўйишга келишиб олгандик. Бу қарорга мураббийларсиз, ўзимиз келдик. Мақсад вилоят газетасини обрўсизлантириш эмас, бизга нисбатан нохақ фикр билдирган ўша 4 мухлисга қандай ўйнай олишимизни исботлаш эди. Ҳисобни Дилёрбек Эрматов очди ва аввалдан ўйланган режани амалга оширди. Биз ўша куни йирик ҳисобда ғалаба қозондик. Афсуски, ғалаба бир чеккада қолиб, газетанинг йиртилиши биринчи планга чиқиб кетди. Аниқроғи уни сиёсат даражасига олиб чиқишди.\nБиз бундан бехабар кейинги ўйинга тайёргарлик кўраётгандик. Бирдан “Клуб раҳбарияти ўзгараркан, Саркисян ишдан кетаркан” деган гап-сўз тарқалди. Ҳақиқатан ҳам 3-4 кундан кейин клуб базасига вилоят ҳокими ўринбосари бошчилигидаги делегация ташриб буюриб йиғилиш ўтказди ва унда клубнинг янги раҳбари таништирилди. Сўнгра жамоанинг кўрсаткичлари пасайиб кетгани сабабли бош мураббий Юрий Саркисян ўз вазифасидан озод этилганлиги ҳақида қарор ўқиб эшиттирилди. Йиғилишга Вазгеновичнинг ўзи келмаганди. Шу сабали барча футболчилар нима қилишини билмай, ҳайратдан қотиб қолишди. Шунда мен сўз сўрадим. “Бу қанақаси бўлди? Юрий Саркисян Фарғона футболи ривожи ва довруғига энг кўп ҳисса қўшган инсон бўлса, уни қилган меҳнатлари учун миннатдорчилик билдириб, чиройли кузатиш ўрнига, шунақа қилиб ҳайдаш инсофданми?!” Фикрим, қисқача изоҳлаганда таҳминан шундай бўлди. Мендан кейин Санжар Асқаралиев ҳам сўз олди у ҳам фикрларимга қўшилишини билдирди. Бундан ҳоким ўринбосарининг жаҳли чиқди, “Бу норозиликларингни ҳокимнинг ўзига билдирасизлар” деди ва йиғилишни тарк этди.\nЭртасига кечқурун машғулот тугагач, бизга ҳеч қаёққа жилмаслигимизни, қароргоҳга ҳокимнинг ўзи ташриф буюришини айтишди. Дарҳақиқат, кўп ўтмай, вилоят ҳокими етиб келди. У киши “жамоа сардори ким?” деб сўради. Сардор Мансур Саидов эди, лекин ҳеч ким садо бермади. Савол иккинчи маротаба, баландроқ оҳангда янгради. Шунда Мансур менга имлаб, “жамоа номидан сиз гапиринг” деди. Мен олдинга чиқдим. Ҳокимнинг “Ким бу бола?” деган сўровига ўринбосари “Кеча Сизнинг қарорингизга қарши чиққан йигит шу бўлади” деб жавоб қайтарди. Шунда ҳоким мен томон юзланиб “Сизга ҳам бугундан жавоб, кетаверинг” деди. “Икки оғиз гапирсам майлими?” деган сўроғимга “Менга гапларингизни кечанинг ўзида етказишган, бўлди кетаверинг” деди. Ҳукм қатъий, шикоятга ўрин йўқ эди. Мен нарсаларимни йиғиштириб, қадрдон базани тарк этдим.\nЎша кунлари асосан оила даврасида бўлдим. Хабар тез тарқалган шекилли, кўп ўтмай бошқа жамоалардан қўнғироқлар бўла бошлади. Шунда Юрий Вазгенович билан боғланиб, маслаҳат сўрадим. Назаримда бу ерда қандайдир тушунмовчилик бўлаяпти ва эрта-индин Саркисян яна жамоага қайтади деган умид бор эди. Вазгенович мустақил қарор қабул қилиш ёши ва даражасида эканлигим, шунинг учун қайси жамоага ўтишимни ўзим ҳал қилишим лозимлигини уқтирди. Бу орада жамоани Амет Мемет қабул қилиб олди, зудлик билан мени излаб топди. Ҳеч қаерга кетмаслигим, муаммо ечимини раҳбарият билан ўзи хал қилиши мумкинлигини билдирди. Лекин ғишт қолипдан кўчган эди. Ўша куни барчанинг, айниқса ўзимдан ёш футболчиларнинг олдида базадан хўрланган холда чиқиб кетганимдан кейин қайтиб бу ерга кела олмаслигимни англаб етгандим.\nЮқорида айтганимдек, бир қанча жамоалардан таклифлар бўлди. Амалга ошмагани учун уларни номма-ном санашим шарт эмас. Ўзимни умуман бошқа жамоада тасаввур қилолмаётган эдим. Лекин бир қўнғироқ ҳақиқатда ҳаяжонлантирди. Бу Миржалол Қосимовнинг қўнғироғи эди. У киши гапни чўзиб ўтирмади ва “Бунёдкор”га келсам, хурсандчилик билан кутиб олишларини билдирди. Ҳаяжонланганимнинг сабаби, биринчидан бу инсонни жуда ҳурмат қиламан. Нафақат футболчи ва мураббий, балки инсон сифатида. Иккинчидан олдига энг юқори мақсадларни қўйган клуб, Осиё чемпионлар лигасининг мунтазам иштирокчиси сафида тўп суриш кейинги фаолиятимда олдинга ташланган катта қадам бўларди. “Нефтчи” – “Бунёдкор” учрашувидан сўнг Миржалол ака билан учрашиб гаплашиб олдик. У киши терма жамоа билан Хитой – Корея сафарига жўнаб кетаётгани, мен “Бунёдкор”га давралар оралиғида бориб қўшилишим лозимлигини билдирди.\n“Нефтчи”дан кетишимда ҳуқуқий жиҳатдан муаммо бўлмади. Клубнинг янги раҳбари билан учрашиб, сўнгги шартнома бўйича кўтарма пулларнинг ярмини ҳали олмаганим, агар мени эркин агент сифатида қўйиб юборишса, ҳеч қандай эътирозим йўқлиги ҳақида тилхат ёзиб беришимни билдирдим. Музокаралардан сўнг томонлар шу тўхтамга келишди (кулади). Қиргулидаги 15 йиллик қадрдон базага сўнгги мартта бордим, барча билан самимий ҳайрлашдим ва Тошкентга учиш учун аэропортга йўл олдим.\n“Бунёдкор” сафига Чимёндаги “Арчазор”да, иккинчи даврага тайёргарлик пайтида бориб қўшилдим.\nОрзу билан реал воқелик орасида катта фарқ бор. Юқорида “Бунёдкор”га ўтсам, фаолиятимда ўсиш бўлиши тўғрисида энтикиб қарор қилганим тўғрисида гапиргандим. Лекин “Нефтчи”даги 15 йиллик фаолиятимдан сўнг умуман бошқача муҳитга киришишим қийин кечиши мумкинлиги ҳақида жиддий бош қотирмаган эканман. “Бунёдкор”да мени жуда яхши кутиб олишди. Иш профессионал даражада йўлга қўйилган. Жамоа аҳил. Лекин бошқача. Машғулотлар ўтказилинишидан тортиб, ўйинга тайргарлик борасигача. Бири яхши, иккинчиси ёмон эмас, шунчаки бошқача. Талаб бошқача. Фарғонада тўп жамоамизга ўтиши билан мени қандай топишларини яхши билардим. Бу ерда ноанъанавий қарорлар кўп. Тезда фикрлашга урғу берилади. Бу борада анча қотиб қолган эканман. Шунинг учун бошида қийналдим. Имкон беришганда ҳам ўз ўйинимни кўрсата олмадим. Ўйиним чиқмаётганидан сиқилиб Юрий Вазгеновичга ҳам телефон қилдим. “Ха, бу ердан ҳам қочиб кетмоқчимисан?” деб ҳазилга олди ва жиддий равишда меҳнат, меҳнат ва яна меҳнат қилишимни уқтирди. Ман кўрасан, ҳаммаси жойида бўлади деб кўнглимни кўтарди. Ҳақиқатдан ҳам ҳозирда киришиб кетдим. “Бунёдкор” таркибида биринчи голимни уришга ҳам уваффақ бўлдим. Лекин асосий таркибда ўз ўрнимга эга бўлишим учун яна кўп тер тўкишим ва изланишим лозимлигини яхши англаб турибман. Ҳаёт менга янги чақириқ билан чиқди ва мен уни қабул қилдим. Бу ёғига ортга йўл йўқ. Шу пайтгача кубок финалида 3 мартта ўйнаб, бирортасида ҳам уни бош узра кўтармагандим. Бу ерда битта ўйиним билан шунга эришдим. Демак “Бунёдкор” менга совринларни қўлга киритишмда, мен эса жамоага голларим билан ёрдам беришимда ўзаро манфаатли ҳамкорлик асосида иш юритишмиз лозим. Миржалол Қўшоқович “Бор нарса бирдан йўқолиб қолмайди, сенда маҳорат бор ва у яна албатта юзага чиқади. Сабр қил, имкон кут ва ўз сўзингни айт! дедилар. Бу ерда бир уринишда биринчи совринни олдим. Лекин ҳозирча ҳеч нарса берганим йўқ. Лекин ишонинг, “Бунёдкор”да ҳали ўз сўзимни айтаман!\nАброр Имомхўжаев ёзиб олди.


"Машъал" - "Шўртан" учрашувидан сўнги матбуот анжуманининг биринчи қисмида учрашув таъсуротлари ҳақида меҳмон жамоа бош мураббийи вазифасини вақтинча бажарувчи, жамоа техник директори - Ихтиёр Каримов ўз фикрларини қўйидагича ифодалади.\n- Мазмунли ўйин бўлди. Натижага эришиш учун йигитлар кучларини аямай ҳаракат қилишди. Камчиликда ҳаракат қилганимизга қарамай ҳисобни тенглаштиришга эришдик. Аммо сўнги дақиқаларда қилинган хато, биз учун жуда қимматга тушди. Шундай бўлганига қарамай йигитларга кўрсатган ўйини учун раҳмат айтмоқчиман.\n- Бевақт четлатиш ҳам албатта ўз таъсирини кўрсатмасдан қолмади. Тактикамизни ўзгартиришга мажбур бўлдик. Тараннинг мавсум бошида олган кичик жароҳати ҳам бугун бизга панд берди.\n- Ҳакамларга ҳеч қандай эътирозим йўқ. Улар бугун ишларини аъло даражада бажаришди. уларга бунинг учун ҳам раҳмат айтаман.\n- Кенжа Тўраевни қишки ўқув-йиғинида олган жароҳати туфайли, аста-секин ўйинга тайёрлаб бораётган эдик. Ҳозирда, ўзингиз кўриб турганингиздек, у функционал ҳолатини тиклаб бормоқда. Кейинги ўйинларда уни асосий таркибларда ҳам синаб кўрамиз.\n- Жамоамиз жуда аҳил. Тарбиявий ишлар борасида ҳам муаммолар йўқ. Мавсумни кетма-кет мағлубиятлар билан бошлаганимиз сабабли футболчиларимиз олдида фақат ва фақат натижа кўрсатиш талаби қўйилган. Шу сабабли, йигитларимга бугунгидек баъзи вазиятларда совуқонлик етишмаяпти ҳолос.


ЭҲФга ўтиш билан солиқлар бўйича ҳисоботлар юқори даражада автоматлаштирилмоқда. Бир томондан, бу бухгалтерлар ва солиқчилар учун қулайдир. Бошқа томондан – товарларни (хизматларни) реализация қилишдан олинган даромадни Айланмадан олинадиган солиқ ҳисоб-китобида (9-илова, АВ рақами 3221, 24.02.2020 й.) автоматик тарзда акс эттириш амалиётда талай саволлар туғдирмоқда.\nҲисоб-китобни қандай тўғри тўлдириш тўғрисида buxgalter.uz илтимосига биноан «Norma» компанияси эксперти Дилором САИДОВА гапириб берди.\nБарча тақдим этилган ЭҲФ суммаси (товарни экспорт қилишда – БЮД суммаси) энди Айланмадан олинадиган солиқ ҳисоб-китобининг 010-сатри 3-устунида акс эттирилади.\nФараз қилайлик, 4 та вазият мавжуд:\n1) Корхона ижарага олувчиларга коммунал хизматларни қоплашга ҳисобварақ-фактура тақдим этади. Ижарага берувчи учун қоплаш суммаси даромад ҳисобланмайди;\n2) Корхона асосий воситани реализация қилди. Уни реализация қилишдан олинган даромад бошқа даромад ҳисобланади ва устун фаолият тури ставкаси бўйича солиқ солинади. Бундан ташқари, бухгалтерияга доир қонунчиликка мувофиқ аниқланадиган фойда АВни реализация қилишдан олинган даромад ҳисобланади. У ҳисобварақ-фактурада кўрсатилган реализация қилиш суммасидан фарқ қилади;\n3) Бош пудратчи ёрдамчи пудратчи ташкилотларни жалб қилган ҳолда қурилиш хизматлари кўрсатади. Унинг учун ўз кучи билан (ёрдамчи пудрат чегирилган ҳолда) бажарилган хизматлар солиқ солинадиган даромад ҳисобланади;\n4) Воситачилик ташкилотлари ҳисобварақ-фактураларни қайта тақдим этади. Улар бўйича суммалар ҳам уларнинг даромади ҳисобланмайди.\nШу каби вазиятларни акс эттириш учун Айланмадан олинадиган солиқ ҳисоб-китоби шаклига (10104_23 кодли) 0101-сатр «Электрон ҳисобварақ-фактураларни расмийлаштиришда реализация сифатида қаралмайдиган даромадлар» қўшилди.\n1. Корхона ижарага олувчига коммунал хизматларни қоплашга ЭҲФ тақдим этди\nКорхона сентябрь ойидан бошлаб бинони ойига 5 млн сўмга оператив ижарага беради. Шартномага биноан ижарага олувчи, ижара ҳақидан ташқари, ҳар ойда коммунал хизматлар суммасини қоплайди. Сентябрь учун қоплаш суммаси 450 минг сўмни ташкил этди.\nИжарага берувчи иккита ЭҲФ тақдим этди: бино ижараси учун (5 млн сўм) ва коммунал хизматларни қоплаш учун (450 минг сўм).\n2020 йилнинг III чораги учун Ҳисоб-китобнинг 010-сатри 3-устуни қиймати олдинги давр кўрсаткичлари ва чорак учун барча тақдим этилган ЭҲФларнинг суммасидан автоматик тарзда шакллантирилади.\nКорхонада бошқа даромадлар йўқ деб фараз қиламиз.\n010-сатрнинг 3-устунида автоматик тарзда 5 450 000 сўм пайдо бўлади.\nБироқ қоплаш суммаси ижарага берувчи учун даромад ҳисобланмайди, шу боис уни 0101-сатрда кўрсатиш зарур.\nИжарага бериш бўйича фаолият (лизинг компанияларидан ташқари)\nЭлектрон ҳисобварақ-фактураларни расмийлаштиришда реализация сифатида қаралмайдиган даромадлар\n2. Ҳисоб-китобда АВни реализация қилишдан олинган даромадни акс эттириш\nКорхона 2020 йилнинг 9 ойи учун ишлаб чиқариш фаолиятидан даромад олди – 55 000 минг сўм. Бундан ташқари III чоракда у асосий воситани 12 800 минг сўмга реализация қилди:\nАВнинг тиклаш қиймати – 14 000 минг сўм;\nҳисобланган амортизация – 1 920 минг сўм;\nқайта баҳолаш сальдоси – 200 минг сўм.\nАВни реализация қилишдан олинган молиявий натижа 920 минг сўмга (12 800 – (14 000 – 1 920) +200) тенг.\nДастур II чорак учун Ҳисоб-китоб ва III чорак учун барча тасдиқланган ЭҲФлар маълумотларини Ҳисоб-китобнинг 010-сатри 3-устунида автоматик тарзда қўшди. Шу жумладан – 12 800 минг сўм миқдорида АВни реализация қилиш суммасини.\nБухгалтерия ҳисоби тўғрисидаги қонун ҳужжатларига мувофиқ белгиланадиган асосий воситаларнинг чиқиб кетишидан олинадиган даромад асосий воситаларни реализация қилишда айланмадан олинадиган солиқ бўйича солиқ базаси ҳисобланади (СК 298-м. 1-қ.). Мазкур мисолда бу – 920 минг сўм.\nСолиқни тўғри ҳисоблаш учун АВни реализация қилиш суммаси – 12 800 минг сўмни товарларни реализация қилишдан олинган даромаддан (Ҳисоб-китобнинг 010-сатри) чиқариб ташлаш зарур. Бунинг учун уни Ҳисоб-китобнинг 0101-сатрида кўрсатинг.\nШундан кейин АВни реализация қилишдан олинган даромад – 920 минг сўмни Ҳисоб-китобга 1-илованинг 0303-сатрида кўрсатинг. Шундан сўнг у автоматик тарзда Ҳисоб-китобнинг 040-сатрида акс эттирилади ва солиқ базасига қўшилади.\nЯкунда солиқ солинадиган жами даромад 55 920 минг сўмни (55 000 + 920) ташкил этади.\nРеализация сифатида қаралмайдиган даромадлар (Ҳисоб-китобга 1-илованинг 030-сатри)\n55 920 000,00\nБошқа даромадлар – жами (020-сатр + 030-сатр), шу жумладан:\nРеализация сифатида қараладиган даромадлар – жами (0201-0206-сатрлар йиғиндиси), шу жумладан:\nРеализация сифатида қаралмайдиган даромадлар – жами (0301-03..-сатрлар йиғиндиси), шу жумладан:\nасосий воситаларнинг ва бошқа мол-мулкнинг чиқиб кетишидан олинган даромадлар\n3. Бош пудратчи ёрдамчи пудратчи ташкилотни жалб қилган ҳолда қурилиш ишларини бажарди\nБош пудратчи пардоз ишлари учун 150 млн сўм миқдоридаги суммага шартнома тузди. Ишларнинг бир қисмини у ёрдамчи пудратчи ташкилот ёрдамида бажарди ва 60 млн сўм тўлади. Ёрдамчи пудратчининг хизматлари ҳужжат билан тасдиқланган.\nБош пудратчи буюртмачига 150 млн сўмга ЭҲФ тақдим этди, бироқ бош пудратчи учун фақат ўз кучи билан бажарган ишдан олинган даромад солиқ базаси ҳисобланади, яъни 90 млн сўм (150 – 60).\nАйланмадан олинадиган солиқ ҳисоб-китобида ёрдамчи пудратчи ташкилот томонидан бажарилган ишлар суммасини 0101-сатрда кўрсатиш зарур. Шундан кейин 040-сатрда «Солиқ солинадиган жами даромад» бош пудратчи ўз кучи билан бажарган хизматлар суммаси қолади.\n4. Корхона воситачилик хизматлари кўрсатади\nСуғурта агентлиги (воситачи) 2020 йилнинг 9 ойи учун қуйидаги кўрсаткичларга эга:\nсуғурта хизматларидан тушган тушум – 600 млн сўм, шу жумладан III чорак учун – 250 млн сўм;\nагентлик ҳақи – 120 млн сўм, улардан III чорак учун – 50 млн сўм.\nВоситачилик хизматлари аҳолига нақд ҳисоб-китобга кўрсатилганлиги боис, корхона 250 млн сўмга бир томонлама ҳисобварақ-фактура расмийлаштирди. Шунингдек у суғурта компаниясига агентлик ҳақи учун 50 млн сўм суммага ҳисобварақ-фактура тақдим этди.\nҲисоб-китобнинг 010-сатри 3–устунида III чорак учун дастур 370 млн сўм ҳисоблади:\nII чорак учун 010-сатр суммасини – 70 млн сўм (120 – 50);\nIII чоракда барча тақдим этилган ЭҲФлар суммасини – 300 млн сўм (250 + 50).\nАҳолидан суғурта хизматлари учун олинган тушум агентнинг даромади ҳисобланмайди, шу боис уни Ҳисоб-китобнинг 0101-сатрида кўрсатиш зарур.\n__________-сон* обуна шартномаси\nТошкент ш. 2020 йил «____» ________________\n«NORMA DAVRIY NASHRLARI» МЧЖ, бундан кейин Таҳририят деб юритилади, Устав асосида фаолият юритувчи директор Ф.С. Қурбонбоев тимсолида бир тарафдан ва _____________________________________________________________________________________________________\n________________________________________________________________________, бундан кейин Обуначи деб юритилади, __________________________________ асосида фаолият юритувчи __________________________________________________________________________________________________________________\n_________________________________________ тимсолида иккинчи тарафдан, қуйидагилар тўғрисида мазкур шартномани туздилар:\n1. Таҳририят 2021 йилда қуйидаги даврий нашрларни чиқариш ва Обуначига етказиб беришни таъминлаш мажбуриятини, Обуначи эса ушбу нашрлар қийматини тўлаш мажбуриятини оладилар:\n2. Жами тўлашга: ______________ (______________________________________________) сўм, ҚҚС билан.\n6. Обуначи 2020 йилнинг 25 декабридан кечиктирмай Таҳририятнинг ҳисобрақамига обуна қийматининг 100%ини ўтказиш ва Таҳририятга тўлиқ расмийлаштирилган мазкур шартномани етказиш мажбуриятини олади. Обунани ўз вақтида расмийлаштириш мақсадида Обуначи шартномани (78) 147-11-72 факси бўйича жўнатиши ҳам мумкин.\n7. Таҳририят нашрлар чиқарилишига қараб ҳар ой якуни бўйича Обуначига электрон ҳисобварақ-фактурани тақдим этади. Обуначи ҳар ойда тақдим этилган электрон ҳисобварақ-фактураларни улар тақдим этилган пайтдан бошлаб 5 (беш) календарь кун мобайнида тасдиқлаш мажбуриятини олади.\n10. Мазкур шартнома обуна қиймати Обуначи томонидан 2020 йил 25 декабридан кечиктирмай 100% тўлангандагина кучга киради ва тарафлар томонидан ўз мажбуриятлари тўлиқ бажарилгунига қадар амал қилади.\nОбуна бўлими: 100011, Тошкент ш., Навоий кўч., 22.\nҲ/р: 2020 8000 3008 7382 7001\n«KDB BANK UZBEKISTAN» банкида, МФО 00842.\nСТИР: 305504530, ИФУТ: 58130.\nТел./факс: (78) 147-11-72.\nДиректор _________________ Ф.С. Қурбонбоев\nРаҳбар _______________ ____________________________\n*Шартноманинг сони сизнинг телефонингизнинг 7 та рақамидан иборат бўлади (кодсиз).


Ҳаял адам күйеўиниң ғамхорық ҳәм итибарынан ғана күш алады. Олардың батарейкасы шийрин сөзлерден, ҳеш нәрсе деместен, оны қатты қушақлағанларыңнан заряд алады. Оларға: «Сен мениң өмиримдеги бирден-бир ҳаялсаң», «Сен бизлердиң перзентлеримиздиң ең әжайып анасысаң, бул дүньяда сендей ҳаялды ушыратқаныма шүкирлер айтаман», «Сен ең зорсаң», «Шүкирим, аўқатың мазалы шығыпты» сыяқлы сөзлерди қаншелли көп айтсаңыз, ол соншелли жасарып, сулыўланып бара береди. Бул сөзлерден олардың кеўил қайығының желқомларына самал жетип барғандай болады, жүреклери қуўаныштан толып-тасып, өзиниң қаншелли бахытлы инсан екенлигин сезинеди.\nМен шаңарақлық өмирде әдилликтиң жоқ екенлигин көп ўақытқа шекем билмеппен. Өйткени, биз ҳаялларымызға айтарлықтай ғамхорлық көрсетпейди екенбиз, оларды түсинбеймиз, кеўил сарайына нәзер салмаймыз. Мәселен, егер ҳаялыңыз жаныңызға келип, сизге тоңқылдап басласа, демек оның сиз бенен урысқысы келип турған жоқ, керисинше, ол шаршаған. Бул нәрсе «Мениң зарядым таўсылажақ, сениң жақсы сөзлериңе, қоллап-қуўатлаўларыңа мүтәжбен» деген сигналды билдиреди. Бундай ўақытта «Сен неге тоңқылдай бересең?» деп дәрриў қарсы ҳүжимге өтпестен, оған аз ғана итибар қарат, ғамхорлық ет, жақсы сөзлер айт, баўырыңа бас.\nЖәне бир мәрте қайталайман, егер ҳаялың тоңқылдап басласа, демек барлық жумысты тоқтат та, жанына келип, ҳаялыңды қушақла ҳәм оған жүрегиңнен шыққан ең жақсы сөзлериңди айт. Бирақ, барлығы шын жүректен болсын, жасалмасы керек емес. Егер ҳәрекет ҳәм сөзлериңде жасалмалық бар болса, ҳаял адам буны сол ўақыттың өзинде сезип қалады. Соңынан, қаншелли талпынсаң да оның кеўлин табыўың қыйын.\nБазы ўақытлары ҳаяллар сениң шын жүректен айтқан сөзиңе исенеди, бирақ сол жағымлы сөзди және ҳәм және еситиў ушын «Алдап атырсаң, исенбеймен» деп тура береди. Бундай жағдайда да тоқтап қалма, және мақта, және оны қаншелли жақсы көретуғыныңды айт.\nБилесиз бе, шаңарақта уйғынлы орталықты қәлиплестириў ушын түсиниўимиз қыйын болған ҳәрекетлерди әмелге асырыўымызға туўра келеди. Бул ҳәрекетлер тек ғана ер адамлар ушын түсиниксиз. Ҳаялларға олар әпиўайы нәрселер. Бирақ, бизлерге соны түсиндирип, қаншелли әҳмийетли нәрсе екенлигин айтатуғын адам жоқ. Соның ушын да, елеге шекем көпшилик еркеклер ҳаялларды да тап өзиндей деп есаплайды. Олар ҳаялына ғамхорлық етиўди емес, ал өзине ғамхорлық етиўин қәлейди. Өйткени, олар анасынан ғамхорлық көрип өскен.\nЕнди ол үлкейди, үйленди, яғный тап анасындай бир қызға үйленди, тек ғана сәл жасырақ. Ол енди және сол баяғы анасының ғамхорлығын ҳаялынан күтеди. Бирақ, ер жеткеннен кейин ҳаял еркекке емес, ал ер адам ҳаялына ғамхорлық етиўи керек. Егер биз ҳаялларымызға итибар қаратпасақ, жақсы сөз-леримизди олардан аясақ ямаса «Ондай нәрселердиң қәжети жоқ» деп есапласақ, ҳәр қандай күшли ҳаял да күн сайын солғын тартып барады.\nМен бул нәрсениң қаншелли әҳмийетли екенли-гин шаңарақ қурғанымнан баслап 30 жыл даўамында түсинип жеттим. Сол 30 жылдың ишинде жети перзенттиң әкеси болдым. Қаншадан-қанша қыйыншылықлар, түсинбеўшиликлер, даў-жәнжеллер болды. Бирақ, ҳәзир, Қудайға шүкир, шаңарағыма көз тиймесин. Барлығы өз орнында. Соның ушын да, ҳаялларыңызды қәдирлең, оларға ғамхорлық етиң, итибар қаратың.\nСөзимниң жуўмағында ең әҳмийетли бир нәрсени айтып кетейин, өмирлик жолдасыңызға айтқан ҳәр бир сөзиңиз бенен ҳәрекетиңиз бир-бирине сәйкес келсин. Сонда ғана ол шаңараққа уйғынлық алып келетуғын күшке ийе болады.


Бугун Ўзбекистон бўйлаб ҳаво ҳарорати пасайиб кетади\nБугун Ўзбекистон бўйлаб ҳаво ҳарорати пасайиб...\n26.11.2021 09:00 0 2112\nБугун кундуз куни Ўзбекистонда ҳаво ўзгариб туради, Тошкент, Самарқанд, Жиззах, Сирдарё вилоятларида куннинг биринчи ярмида баъзи жойларда бироз ёмғир ёғиши мумкин, Фарғона водийси вилоятларида баъзи жойларда ёмғир ёғади.\nРеспубликанинг қолган ҳудудларида ёғингарчилик кутилмайди. Фарғона водийси вилоятларида баъзи жойларда шамол тезлиги 15-20 м/с гача кучайиши мумкин. Ҳарорат 7-12° илиқгача пасаяди.\nПойтахтимизда ёғингарчилик кутилмайди. Шамол 5-10 м/с тезликда эсади. Ҳарорат 7-9° илиқ атрофида бўлади.\nТоғ олди ва тоғли ҳудудларда баъзи жойларда ёғингарчилик (ёмғир, қор) бўлади. Ҳарорат 2° совуқ-3° илиқ бўлади.\nҲуқуқ Кеча, 21:31\nЎзбекистонда ўлим жазоси нега тақиқланган?\nҲодиса Кеча, 10:57\nҲодиса Кеча, 09:34\nБугундан чилла бошланди


ХИИ Yangiyo’l yog’-moy АЖ\nС начала работы biznes-daily.uz 11 866 802\nХИИ “Yangiyo’l yog’-moy” АЖ акциядорларнинг навбатдан ташқари умумий йиғилишига таклиф этади!\nХИИ “Yangiyo’l yog’-moy” АЖ акциядорларининг навбатдан ташқари умумий йиғилиши 21.10.2019 йил соат 10.00 да Янгийўл шаҳри, Самарқанд кўчаси, 352-уйда ўтказилади.\n3. Вазирлар Маҳкамасининг 2019 йил 2 сентябрдаги 724-“Янгийўл тумани кичик саноат зонаси ҳудудини кенгайтириш чора-тадбирлари тўғрисида”ги қарори ижросини таъминлаш мақсадида, Янгийўл шаҳри ҳокимлиги балансига бериладиган ХИИ “Yangiyo’l yog’ moy” АЖ бино-иншоотларини аниқлаш ва ер майдони чегараларини белгилаш.\n4. ХИИ “Yangiyo’l yog’-moy” АЖ бино-иншоотлари ва ер майдонини кейинчалик вужудга келадиган бюджет олдидаги қарздорлик ҳисобига қоплаш шарти билан Янгийўл шаҳри ҳокимлиги балансига қолдиқ (баланс) қийматда бериш билан боғлиқ йирик битимни маъқуллаш.\n5. ХИИ “Yangiyo’l yog’-moy” АЖнинг “Anhor Company” МЧЖдаги 27.52 фоиз улушининг бозор қиймати бўйича сотишга қарорни қабул қилиш.\n6. ХИИ “Yangiyo’l yog’-moy” уставини янги таҳрирда тасдиқлаш.\n7. ХИИ “Yangiyo’l yog’-moy” АЖ акциядорларнинг умумий йиғилиши тўғрисидаги, кузатув кенгаши тўғрисидаги ва ижроия органи тўғрисидаги низомларни янги таҳрирда тасдиқлаш.\nУмумий йиғилишда қатнашиш ҳуқуқига эга бўлган акциядорлар рўйхати жорий йилнинг 16 октябрь ҳолатига тузилади.\nЙиғилишда кўриладиган масалалар бўйича акциядорларга тақдим этиладиган материаллар билан танишиш ёки маълумот олиш учун қуйидаги манзил/электрон почта манзили ёки телефон рақамларига мурожаат этишингиз мумкин: Янгийўл шаҳри, Самарқанд кўчаси, 352-уй.


Мажбурий тиббий суғуртага оид қонун лойиҳаси ишлаб чиқилмоқда - Халқ сўзи\n09:15 21 Ноябрь 2018 Жамият\nБу нима билан боғлиқ ва у қандай самаралар келтиради?\nМаълумки, ўтган йилда соғлиқни сақлаш тизимини янада такомиллаштириш, тиббий хизмат сифати ва самарадорлигини юксалтириш, аҳолини сифатли дори воситалари ҳамда тиббиёт буюмлари билан таъминлаш борасидаги саъй-ҳаракатларни амалга ошириш устидан қатъий парламент назоратини ўрнатиш вазифаси парламент қуйи палатаси зиммасига юклатилган эди. Бу бўйича аниқ чора-тадбирлар кўрилди. Хусусан, жорий йил бошида Фуқароларнинг соғлиғини сақлаш масалалари қўмитаси ташкил этилди. Палатада ихтисослаштирилган илмий марказлар раҳбарларининг ахбороти эшитилди. Август ойида жойларда халқ депутатлари Кенгашларининг соғлом турмуш тарзи ва соғлом овқатланишни тарғиб қилиш бўйича сессиялари ўтказилди, тегишли қарорлар қабул қилинди. Бироқ соҳада кутилган натижалар кўринмаяпти, парламент назорати имкониятларидан тўлиқ фойдаланилмаётгани кўзга ташланмоқда.\nПрезидентимиз Шавкат Мирзиёев раислигида 9 ноябрь куни бўлиб ўтган видеоселектор йиғилишидан сўнг, парламент қуйи палатаси депутатлик корпуси соғлиқни сақлаш тизимидаги ислоҳотларнинг бориши устидан парламент назоратини кучайтириш зарурлиги ҳақида қарор қабул қилди.\n— Биз, депутатлар ҳудудларга борганимизда бирламчи тиббий-санитария ёрдами тизими, туман марказий шифохоналарининг моддий-техника базаси ва малакали кадрлар билан таъминланиш даражаси бугунги кун талабига жавоб бермаслигига гувоҳ бўлмоқдамиз, — дейди ЎзЛиДеП фракцияси аъзоси Мавлуда Хўжаева. — Оналик ва болаликни муҳофаза қилиш борасида рўёбга чиқарилаётган ишларда ҳам камчиликлар кўп. Жорий йилнинг тўққиз ойида республика бўйича 108 та оналар ўлими қайд этилгани, айниқса, бу кўрсаткич Самарқанд (14 та) ва Сурхондарё вилоятларида (14 та) юқорилигича қолаётгани ачинарли ҳолдир. Шу йилнинг тўққиз ойида қарийб 5 мингга яқин бир ёшгача болалар ўлими юз берган. Бу кўрсаткич Андижон (615 та), Наманган (539 та), Хоразм (340 та) вилоятларида юқорилигича қолмоқда. Давлатимиз раҳбари томонидан мутасадди раҳбарларга ушбу салбий ҳолатлар сабабларини пухта ўрганиш, танлов асосида хизмат текширувларини ташкил этиш ва таҳлил қилиш, зарур ҳолларда, натижаларини ҳуқуқни муҳофаза қилиш органларига тақдим этиш вазифаси топширилди. Бу борада фракция аъзолари ҳам ўз сайлов округларимизда аҳоли ўртасида кенг тарғибот-ташвиқот ишларини олиб боришимиз мақсадга мувофиқ.\nДепутатнинг фикрича, айрим ҳудудларда юқумли касалликларнинг олдини олиш ва даволаш ишлари ҳам қониқарли эмас. Хусусан, жорий йилнинг ўтган даврида гепатит, ўпка сили билан касалланиш сони республика бўйича 20 фоизгача камайган бўлса-да, баъзи жойларда салбий кўрсаткичлар мавжуд. Президент топшириғи билан йил якунига қадар Қашқадарё вилоятидаги 18 ёшгача бўлган болаларни вирусли гепатитнинг “А” турига қарши эмлаш учун 10 млрд. сўм ажратиладиган бўлди.\nЙиғилишда, шунингдек, яқин истиқболда мазкур соҳани янада изчил ривожлантириш, 2025 йилгача юртимизда соғлиқни сақлаш тизимини тубдан янгилаш концепциясининг ишлаб чиқилишида фракция аъзолари фаол иштирок этиши, аниқ таклифлар киритиши муҳим вазифа экани таъкидланди. Айни чоғда мажбурий тиббий суғурта тўғрисидаги қонун ва қонуности ҳужжатлари лойиҳаларини ишлаб чиқиш масаласида фракция аъзолари тегишли вазирлик ва идоралар, соҳа ходимлари, олимлар иштирокида давра суҳбатлари ўтказиш, мазкур масалада халқаро тажрибани пухта ўрганган ҳолда махсус ишчи гуруҳига ўзининг тегишли таклифларини тақдим этишга келишиб олинди.\nКун тартибидаги барча масала юзасидан фракциянинг аниқ позицияси белгилаб олинди ва тегишли қарорлар қабул қилинди.


Руҳий саломатлик - BBC News O'zbek\n...да чоп этилган 9:46 15 октябр 20219:46 15 октябр 2021\nМия импланти яратилди: у депрессияни даволайди\nBBC News online саломатлик муҳаррири\nАмерикалик олимлар биринчи беморда кузатилган умидли ўзгаришлардан сўнг бош ичига ўрнатилган ва мияга уланган электр имплант кучли депрессияни аниқлайди ва даволайди, деб ишонмоқдалар.\n...да чоп этилган 11:11 5 октябр 202111:11 5 октябр 2021\nЭркакнинг қорнидан бир килодан ортиқ мих, гайка ва пичоқ чиқди\nҒайриодатий ҳодиса Литвада юз берган. Айтилишича, эркак бир килодан ошиқ метал буюмни бор-йўғи бир ойнинг ичида ютган. Ҳаммасига унинг ичишни ташлаши сабаб бўлган.\n...да чоп этилган 7:06 27 июл 20217:06 27 июл 2021\nРоссия: Путинни ‘Кремлдан қувиб чиқармоқчи’ бўлган шомонни даволашади\nЁқутистон суди қарорига мувофиқ, шомон Александр Габишевни мажбурий даволашади. Суд қарори психиатрия экспертизаси хулосасига асослангани айтилмоқда. Маълум бўлишича, экспертиза уни яна ақлан соғлом, деб топмаган.\n...да чоп этилган 10:02 17 июн 202110:02 17 июн 2021\nЖиноят ва жазо: Онасини ўлдириб, гўштини еган йигит ҳукм қилинди\nСуд айбланувчининг қотиллик пайтида ҳуши жойида бўлмаганига оид даъвосини рад қилди. Ҳозир 28 ёшда бўлган йигит ўз онасини ўлдириб, жасадини бўлаклаб, ейишда айбланганди.\n...да чоп этилган 8:30 16 июн 20218:30 16 июн 2021\nТеша, Бўрибек, Тўлғаной ё Таманно: Исмингиз сизга қандай таъсир қилади?\nБегоналар одатда сиз ҳақингизда биринчи бўлиб биладиган илк маълумот ота- онангизнинг сизга атаб қўйган исмидир. Худди шу боис ҳам, айнан исмингиз сизни бошқалар қандай қабул қилишига фавқулодда таъсир қилади, дейишмоқда олимлар.\n...да чоп этилган 6:01 4 июн 20216:01 4 июн 2021\nСўкиниш соғлик ва кайфиятга фойдалими?\nАнанд Жагатия ва Кэти Эдвардс\nCrowd Science, BBC Жаҳон хизмати\nҲатто энг мулойим одам ҳам оёғини бирор нарсага оғритиб қаттиқ уриб олса, беихтиёр сўкиб юбориши мумкин. Бу худди рефлексга ўхшайди, аммо сўкиш нима учун одамга енгиллик беради? Биз бу ҳодиса ортидаги сабаблар борасида илм нима дейишига қизиқдик.\n...да чоп этилган 6:03 31 март 20216:03 31 март 2021\nЯланғоч кўча сайри: Эркинликми ё ахлоқсизлик?\nЯланғочлик ё натуризим шайдоси бўлган аёл коронавирус карантини вақтида эри билан бирга кўчада яланғоч сайр қилган. У кийимсиз юрганда нималарни ҳис этиши ҳақида сўзлаб берди. Аммо буни аксар жамиятлар қабул қилмайди. Ташқарига яланғоч чиқиш эркинликми ё ахлоқсизлик?\n...да чоп этилган 11:44 30 март 202111:44 30 март 2021\nЎзбекистон: Аёл ўғил туғмагани учун ўз жонига қасд қилдими?\nЎзи билан бирга бирваракайига уч қизини ўлдирмоқчи бўлган навоийлик аёл ҳодисаси Ўзбекистондаги гендер тенглик муаммосининг ҳануз қанчалик долзарб эканини ўзига хос тарзда яна кун тартибига олиб чиққан.\n...да чоп этилган 10:25 9 март 202110:25 9 март 2021\nКоронавирус: менинг вакцина навбатим қачон келади - мунтазам янгилаб бориладиган маълумот ва интерактив харита\nДунё бўйлаб инсонлар Covid-19 га қарши эмланмоқда ва ҳозир кўпчиликни шу савол ўйлантирган: менинг навбатим қачон келаркин?\n...да чоп этилган 7:33 12 феврал 20217:33 12 феврал 2021\nТуркия: Вазият хавотирлими, ўзбеклар нима дейди? Ўзбекистон ва миграция\nТуркия: Вазият хавотирлими, ўзбеклар нима дейди? Расмий хабарларга кўра, Туркияга коронавируснинг “агрессив” янги уч штамми барчаси кириб борган. Британчаси ортидан, шу кунларда Жанубий Африка ва Бразилияда топилгани ҳам аниқланган. Туркияда ўн минглаб ўзбекистонликлар ҳам яшашади.\nсаҳифа 1 ...нинг 51


Йил якуни қахрамонлари! +Видео! – Sog’inch Sadosi\nЙил якуни қахрамонлари! +Видео!\n2-декабрьдаги "Фахрли инсон" хайрия тарғибот лойихасининг йил якуний сони байрамчасида шоира, бастакор ва хонанда Шахноз, хонандалар Умидахон, Феруза Каримова ва Шахло Ахмедова актриса Луиза Расулова, Сулола гурухи, Миллий тв бошловчиси Отабек Тожибоев, урма созлар бўйича созанда Муллашарофов Ахрорбек ва албатта "Фахрли Инсон" хайрия тарғибот лойихасининг фахрли ишчиси актер Адиз Ражабовлар тадбирни бадиий қисми билан иштирок этишди.\nШоу-бизнесдаги таниқли ва илғор гитаристлардан Нодир Тошхўжаев ва унинг Сулола гурухи хамда урма созлар бўйича махоратли созанда Муллашарофов Ахрорбек (Канизани созандаси) билан биргаликда мусиқий ижроларига хонандалар жонли қўшиқлар куйлашди.\nЙил якуний сони тарихига мухрланган қахрамонларимиз билан танишинг!\nАхир улар ўзларидан бир парчани яшаш учун хайрия қилиб қон топширган фахрли инсонларимиз!\nдоимий равишда қон топширадиган фахрли донорларимиздан ғурурланамиз!\n1. Нуриева Севиля\n2. Аминова Сарвиноз\n3. Қосимов Рустам\n4. Садиков Одилжон\n5. Жўраев Икром\n6. Убайдуллаева Феруза\n7. Эргашева Фарида\n8. Шукуров Искандар (Sayyodmedia)\n9. Қосимов Жасур\n10. Қобилов Мохир\n11. Бабажонов Фурқат\n12. Эргашев Козим\n13. Давлатов Жасур\n14. Абдушамаев Сирожиддин\n15. Хаитова Мархамат\n16. Асқаров Олимхўжа\n17. Тожибоев Отабек (Миллий тв бошловчи)\n19. Қиличов И\nАкциянинг “бар” ва болалар учун совғалар олиб келганлар рўйхати:\nУлуғбек (Сайёд фанфорум)\n“Gigu design” Гулчехра Юнусова\nАдиз Ражабов (актер)\nШахноз (Шоира, бастакор ва хонанда)\nЁққуббаева Мадина (Интерхаус лицей)\nТиллаволдиева Файзинисо (6 ёш)\nУмумий: 9.000.000 сўм\nБу аёлни танидингизми? Унинг икки фарзанди мана шу лейкоз касаллиги билан оламдан ўтгани хақида сайтимизда ёритгандик… қаранг у хали хануз келиб қон топшириш ва моддий хайриямизда фаол қатнашади. Ўз фарзандларидан айрилиб ёлғиз қолган она бошқалар фарзанди хақида қайғуради… Онада барибир… Чексиз хурмат!!!\nМоддий хайрия қисмида мана неча йиллардан бери фаол бўлган яхшиларимиз сиймоларини қайта-қайта кўриш улардан фахрланиб чексиз хурмат хиссини уйғотади.\nЙиғилган пулларга мухим бўлган қимматбахо дорилар сотиб олинди.\nХар бир топширилган қонлар хужжатланиб, хар бирига хужжат олиб уларни қонга мухтож бўлган болакайларни оналарига шахсан топширилди! Бир томчи қонингиз бехуда, эмас, хаммаси жой жойига элтилади!\nДорилар хам ўз эгаларига топширилди.\n"Gigu design" рахбари Гулчехра Юнусова хайрияда беморларни оналари учун янги тўпламидан либосларидан тақдим этди. Улар хам размерага қараб топширилди)\n2016-йилнинг сўнгги ойи хам фахр билан якунланди. Сизларни билмадигу аммо биз йилни бахтиёр ва хотиржам равишда якунладик!\nОйлар зое кетмади, йиллар шукр билан якунланмоқда!\nЯхшилар қаторидан жой олинг!\nЯнварь ойининг 6-кунида 2017-йилни фахр билан бошлаймиз!\nСаййид ул-айём муборак ахли яхшилар!!!\nТадбирдан 26-минутлик ВидеоХисобот:\nВидео Нодира Махмудова ва Шахло Қодировадан.\nPrevious article Алишер Узоқов: “Ўзбек кино олами хорижникидан зўр экан!”\nNext article “Сетора” қизларидан фахрли хисобот


Душанбеда Ўзбекистон маҳсулотлари кўргазмаси бўлиб ўтмоқда (фотожамланма)\n22:36 / 17.04.2017\nБугун, 17 апрель куни Душанбедаги "Пойтахт-90" савдо мажмуида Ўзбекистон товар ишлаб чиқарувчиларининг кўргазма-ярмаркаси очилди. Унда саноатнинг турли соҳаларидаги 160 ишлаб чиқарувчи ўз маҳсулотларини намойиш қилди. Кўргазма 20 апрелга қадар давом этади.\n"Ушбу кўргазма давлат раҳбарларининг савдо-иқтисодий алоқаларни мустаҳкамлаш, сармояларни жалб қилиш, қўшма корхоналарни ташкил қилиш, икки томонлама товар айирбошлаш кўрсаткичларини кўтаришга қаратилган саъй-ҳаракатлари натижасидир", - деди Тожикистон Республикасининг Сармоялар ва давлат мулки бўйича қўмитаси раиси Қаҳҳорзода Файзиддин Саттор.\nУнинг сўзларига кўра, 19 апрель куни ўтказиладиган Тожикистон ва Ўзбекистон ишбилармон доираларининг бизнес-форуми мамлакатлар ўртасидаги савдо-иқтисодий алоқаларни мустаҳкамлаш учун қўшимча платформа бўлиши мумкин.\nУ сўнгги пайтларда республикалар ўртасидаги савдо-иқтисодий алоқаларнинг фаоллашгани ва бу қувончли ҳол эканини таъкидлади. Ўтган йилнинг ўзида Ўзбекистон ва Тожикистон ўртасидаги товар айирбошлаш 2015 йилга нисбатан 5,7 баробар ошган ва ҳозирда 69,2 миллион долларни ташкил қилади.\n"Биз бу алоқаларнинг кенгайишидан манфаатдормиз ва уларга эришиш учун барча имкониятларимизни ишга солишга тайёрмиз", - деди Давлат инвестиция қўмитаси раиси.\nЎзбекистоннинг Тожикистондаги фавқулодда ва мухтор элчиси Шоқосим Шоисломов кўргазма ўзбек-тожик муносабатларида янги босқичини ифодалашини таъкидлади. Таъкидлаш жоизки, кўргазмада иштирок этиш учун 400 дан зиёд ўзбекистонлик Душанбега етиб келган.\nЎзбекистон ярмарка Тожикистон кўргазма